text:
ABAKURAMBERE N’ABAHANUZI
IGICE CYA 70 - INGOMA YA DAWIDI47
Dawidi akimara kwimikwa ngo abe umwami w’Abisiraheli bose yahise atangira gushaka ahantu hakwiriye umurwa mukuru w’ubwami bwe. Hatoranyijwe ahantu hari ku birometero mirongo itatu uvuye i Heburoni kugira ngo hazabe umurwa mukuru w’ubwami. Hahoze hitwa i Salemu mbere y’uko Yosuwa ayobora Abisiraheli bakambuka Yorodani. Hafi y’aho hantu niho Aburahamu yari yaragaragarije ko ari indahemuka ku Mana. Mu myaka magana inani mbere y’uko Dawidi yimikwa, aho ni ho Melikisedeki, umutambyi w’Imana isumba byose, yari atuye. Hari hagati mu gihugu kandi hari ubutumburuke bitoroshye kuhatera kubera hari hakikijwe n’imisozi. Kubera ko hari ku rubibi rutandukanya Ababenyamini n’Abayuda, hari hafi y’Abefurayimu kandi kuhagera uturutse mu yindi miryango byari byoroshye. AA 490.1
Kugira ngo Abaheburayo babone aho hantu bagombaga kwirukana Abanyakanani basigaye bari bahafite igihome ku misozi ya Siyoni na Moriya. Icyo gihome cyitwaga Yebusi, kandi abari bagituyemo bitwaga Abayebusi. Mu binyejana byinshi byari bishize, abantu babonaga Yebusi ari igihome cy’intamenwa; ariko cyagoswe kandi cyigarurirwa n’Abaheburayo bayobowe na Yowabu waje kugororerwa kugirwa umugaba w’ingabo za Isiraheli bitewe n’ubutwari bwe. Yebusi iba umurwa mukuru w’igihugu cyose maze izina ryawo rya gipagani rihindurwa Yerusalemu. AA 490.2
Hiramu, umwami w’umujyi wari ukungahaye cyane wa Tiro wari ku Nyanja ya Mediterane, yaje gushaka ubucuti ku Mwami w’Abisiraheli maze aha Dawidi intwererano zo kubaka ingoro ya cyami i Yerusalemu. Intumwa zoherejwe ziturutse i Tiro, zijyanye n’abahanga mu by’ubwubatsi n’abafundi, n’amagare maremare akurura imbaho z’agaciro kenshi, ibiti by’amasederi n’ibindi bikoresho by’agaciro. AA 490.3
Kwiyongera kw’imbaraga za Isiraheli kubwo kunga ubumwe ikayoborwa na Dawidi, kwigarurira igihome cya Yebusi ndetse no kwifatanya na Hiramu, umwami w’i Tiro, byabyukije ubugome bw’Abafilisitiya maze bongera gutera igihugu bazanye n’ingabo zikomeye, badendeza mu kibaya cy’Abarafa, hafi y’i Yerusalemu. Dawidi n’ingabo ze bajya mu gihome cy’i Siyoni kugira ngo bahategerereze amabwiriza Imana irabaha. “Maze Dawidi agisha Uwiteka inama ati: ‘Nzamuke ntere Abafilisitiya? Urabatanga ubangabize?’ Uwiteka asubiza Dawidi ati: ‘Zamuka kuko ntari bubure kukugabiza Abafilisitiya.” AA 490.4
Dawidi aherako arahaguruka ajya ku rugamba, arabanesha arabatsemba, maze abanyaga ibigirwamana bari bazanye ngo bitume banesha. Barakajwe n’uko bakozwe n’isoni kubera kuneshwa, Abafilisitiya barongeye bakoranya ingabo ziruseho kuba nyinshi, maze bagaruka kurwana. Na none barongera bagandagaza mu kibaya cy’Abarafa. Dawidi yarongeye asanga Uwiteka, maze Isumbabyose ijya imbere iyobora ingabo z’Abisiraheli. AA 490.5
Imana iha Dawidi aya mabwiriza ivuga iti: “Nturi buzamuke, abubwo ubace ikubo, ubarasukireho ahateganye n’ishyamba ry’imitugunguru. Nuko niwumva ikiriri cy’ingabo gihindira hejuru y’imitugunguru, uhereko uhutireho, kuko ubwo Uwiteka ari bube akugiye imbere, gutsinda ingabo z’Abafilisitiya.” Iyo Dawidi aba nka Sawuli agakora ibyo yishakiye, ntiyajyaga kunesha. Ariko Dawidi yakoze uko Uwiteka yari yamutegetse, maze “batsinda ingabo z’Abafilisitiya uhereye i Gebeyoni ukageza i Gezeri. Maze inkuru ya Dawidi yamamara mu bihugu byose, Uwiteka atuma amahanga yose amutinya.” 1 Ngoma 14:16,17. AA 490.6
Noneho kubera ko Dawidi yari amaze gukomera ku ngoma kandi nta bitero by’abanzi bihari, yagarutse ku gusohoza umugambi yahozagaho umutima wo kuzana Isanduka y’Imana i Yerusalemu. Isanduku y’Imana yari imaze imyaka myinshi i Kiriyatiyeyarimu, ku birometero hafi cumin a bine uvuye i Yerusalemu; ariko byari bikwiriye yuko umurwa mukuru w’igihugu wubahishwa ikimenyetso cy’uko Imana ihari. AA 491.1
Dawidi ahamagaza abatware ibihumbi mirongo itatu bo mu Bisiraheli bose, kuko yifuzaga yuko uwo muhango ubamo ibyishimo byinshi n’imyiyereko ikomeye. Abantu bitabye ubwo butumire banezerewe. Umutambyi mukuru n’abavandimwe be bafatanya umurimo wera, ibikomangoma n’abatware b’imiryango bateranira i Kiriyatiyeyarimu. Dawidi ahimbarwa n’umurava wo gukora ibyera. Isanduku y’Imana ivanwa mu nzu ya Abinadabu ishyirwa ku igare rishya rikururwa n’ibimasa, ishorewe n’abahungu babiri ba Abinadabu. AA 491.2
Abisiraheli bakurikiraho bagenda batera hejuru baririmba indirimbo z’ibyishimo, amajwi menshi yungikanya n’amajwi y’ibikoresho bicurangwa; “Dawidi n’umuryango wa Isirayeli wose biyerekera imbere y’Uwiteka, bacurangisha ibintu by’imiberoshi by’uburyo bwose n’inanga na nebelu n’amashako n’ibinyuguri n’ibyuma bivuga.” Hari hashize igihe kirekire Abisiraheli babonye ibirori nk’ibyo by’intsinzi. Abantu bose bafite umunezero utavugwa, banyura mu misozi no mu bibaya bagana mu Murwa Wera. AA 491.3
Ariko “bageze mu mbuga ihurirwamo ya Nakoni, Uza arambura ukuboko kuramira isanduku y’Imana kuko inka zari zitsikiye. Maze uburakari bw’Uwiteka bukongerezwa Uza. Uwiteka amutsinda aho, amuhoye icyo cyaha cye, agwa aho ngaho iruhande rw’isanduku y’Imana.” Iyo mbaga y’abantu yari mu byishimo igira ubwoba bwinshi. Dawidi akuka umutima cyane aratangara, maze yibaza mu mutima we iby’ubutabera bw’Imana. Yari yaraharaniye kubahisha Isanduku y’Isezerano nk’ikimenyetso cy’uko Imana iri aho hantu. None se kuki icyo gihano giteye ubwoba cyoherejwe kigahindura ibyishimo bikaba agahinda n’umuborogo? Dawidi atekereje yuko kuzana isanduku hafi ye byamuviramo ibyago, yiyemeje kuyireka ikaguma aho yari iri. Nuko bayibonera umwanya hafi aho mu nzu ya Obedi-edomu w’Umunyagati. AA 491.4
Urupfu rwa Uza rwari igihano cy’Imana cyatanzwe kubwo kwica itegeko ryayo ryari rizwi neza. Imana ikoresheje Mose yari yaratanze amabwiriza yihariye yerekeye gutwara Isanduku y’isezerano. Uretse abatambyi bakomokaga kuri Aroni, nta wundi muntu wagombaga gukora kuri iyo Sanduku y’Imana, cyangwa kuyirebamo ifunguye. Amabwiriza y’Imana yari aya ngo: “...Abakohati babone kuza kubiremerwa. Ariko ntibagakore ku byera badapfa.” (Kubara 4:15). Abatambyi bagombaga gutwikira Isanduku y’isezerano, maze Abakohati bakayiteruza imijisho, yanyuzwaga mu bifunga byari ku mpande zose z’Isanduku y’Imana, kandi iyo mijishi ntiyakurwagamo. Abagerishomu n’Abamerari bari bashinzwe gutwara imyenda ikoze ihema ndetse n’imbaho zaryo n’inkingi, Mose yabahaye amagare n’ibimasa byo gutwara ibyo bari bashinzwe. “Ariko Abakohati ntiyagira icyo abaha kuko imirimo yo kuremerwa iby’Ahera yari iyabo, bakabiremerwa ku ntugu.” Kubara 7:9. Bityo mu gukura Isanduku y’isezerano i Kiriyatiyeyarimu hari habayeho kutita ku mabwiriza y’Uwiteka kutajyaga kubabarirwa. AA 491.5
Dawidi n’abantu be bari bateraniye gukora umurimo wera, bityo bagombaga kuwinjiramo bafite imitima ibyishimiye kandi babikunze; ariko Uwiteka ntiyari kwemera uwo murimo kubera ko utakozwe bakurikije amabwiriza yatanze. Abafilisitiya batari bazi amategeko y’Imana, ubwo basubizaga iyo Sanduku muri Isiraheli, bari barayishyize ku igare maze Uwiteka yemera ibyo bakoze. Ariko Abisiraheli bo bari bafite mu ntoki zabo inyandiko yumvikana neza ivuga ubushake bw’Imana muri ibyo; bityo kutita kuri ayo mabwiriza kwari ugusuzugura Imana. Uza yagiweho n’icyaha gikomeye cyo kwigerezaho. Kwica amategeko y’Imana byateye Uza guha agaciro gake ukwera kwayo, nuko n’ibyaha yari agifite atarabyicujije, yigerezaho akora ku kimenyetso cy’uko Imana iri aho hantu kandi azi itegeko neza ko bibuzanyijwe. Imana ntiyemera kuyumvira by’igice; nta buryo bwo gukerensa amategeko yayo. Kubw’iteka yaciriye Uza, Imana yashakaga gucengeza mu mitima y’Abisiraheli bose akamaro ko kumvira ibyo ibasaba badakebakeba. Kubwo gutera abantu kwihana, urupfu rw’uwo muntu umwe rwashoboraga gutuma abantu ibihumbi byinshi badacirwaho iteka. AA 492.1
Dawidi yiyumva yuko umutima we udatunganiye Imana muri byose, abonye urupfu Uza apfuye, atinya Isanduku y’Imana agira ngo hatagira icyaha cye gituma acirwaho iteka. Ariko Obed-edomu, nubwo yishimye ariko ahinda umushyitsi, yakiye icyo kimenyetso cyera nk’igihamya cy’uko Imana igirira neza abayubaha. Noneho Abisiraheli bose bahanga amaso kuri Obed-edomu n’abo mu rugo rwe bose; abantu bose bategereza kureba uko bazayigenza. “Kandi Uwiteka aha umugisha Obed-edomu n’abo mu rugo rwe bose.” AA 492.2
Gucyaha kw’Imana kwakoze umurimo wako kuri Dawidi. Ibyo byatumye Dawidi abona kandi asobanukirwa kwera kw’amategeko y’Imana mu buryo atigeze amenya ndetse n’uko ari ngombwa kuyakurikiza nta gukebakeba. Ibyiza byagiriwe inzu ya Obed-edomu byateye Dawidi kongera kwizera ko Isanduku ishobora kumuhesha umugisha we n’abantu be. AA 492.3
Hashize amezi atatu, Dawidi yiyemeje kongera kugerageza kwimura iyo Sanduku y’isezerano, ariko noneho yita ku mabwiriza y’Uwiteka akomeje. Yongeye guhamagaza abatware bo mu ishyanga n’abantu benshi baraterana bakikiza urugo rwa Obed-edomu. N’ubwitonzi bwinshi, iyo sanduku ihekeshwa abantu batoranyijwe n’Imana, maze iyo mbaga y’abantu itonda imirongo, bityo abantu bongera guherekeza iyo sanduku bahinda umushitsi mu mutima. Bamaze kugenda intambwe esheshatu havugijwe impanda ngo abantu bahagarare. Dawidi ategeka abantu gutamba ibitambo, batamba impfizi n’ikimasa cy’umushishe. Ubwo noneho kwishima gusimbura guhinda umushitsi n’ubwoba. Umwami yari yiyambuye imyambaro ya cyami maze yiyereka yambaye efodi isanzwe yambarwa n’abatambyi. Kubw’icyo yari akoze, ntabwo byari bivuze ko akoze imirimo y’abatambyi, kuko usibye abatambyi, rimwe na rimwe efodi yajyaga yambarwa n’abandi bantu. Ariko muri uwo muhango wera, yagombaga kwicisha bugufi akajya ku rugero rumwe n’abantu be imbere y’Imana. Kuri uwo munsi Uwiteka ni we wagombaga kuramywa. Uwiteka ni we wenyine wagombaga kubahwa. AA 492.4
Na none abantu bakomeza urugendo, amajwi y’inanga, n’ihembe, n’amakondera n’ibyuma birangira azamuka agana mu ijuru yungikanya n’indirimbo z’amajwi menshi. “Maze Dawidi yiyerekera imbere y’Uwiteka,” yishimye akurikiza injyana y’indirimbo. AA 493.1
Kubyina kwa Dawidi anejejwe no kubaha Imana kwatanzweho urwitwazo n’abakunda kwinezeza bashaka gushyigikira imbyino zo muri iki gihe, ariko ibitekerezo nk’ibyo nta shingiro bifite. Muri iki gihe cyacu kubyina bijyana n’ibitekerezo bibi no kwishimisha mu nkera. Ubuzima n’imico myiza biguranwa kwinezeza. Muri ibyo Imana si yo baba bashyize imbere mu bitekerezo haba no kuyubaha; gusenga cyangwa indirimbo zo gusingiza Imana ntibirangwa aho baba bateraniye. Iki gipimo gikwiriye kudashidikanywaho. Abakristo ntibakwiriye gushaka ibinezeza bicogoza urukundo dukunda ibyera kandi bikagabanya uko twishimira umurimo w’Imana. Umuzika no kubyina byabayeho abantu banejejwe no gusingiza Imana igihe bahekaga Isanduku y’Imana, ntaho wari uhuriye na hato n’umuzika w’imbyino zo muri iki gihe. Umuzika w’igihe cya Dawidi wari ugamije kwibutsa abantu Imana kandi wererezaga izina ryayo ryera. Umuzika w’iki gihe wo ni igikoresho cya Satani kugira ngo atere abantu kwibagirwa Imana no kuyisuzugura. AA 493.2
Abo bantu biyerekaga bishimye bageze hafi y’umurwa mukuru, bakurikiye ikimenyetso kiranga Umwami wabo utaraboneshwaga amaso. Amajwi y’indirimbo yatumye abarinzi b’inkike basaba ko amarembo y’Umurwa Wera akingurwa: AA 493.3
“Mwa marembo mwe nimwunamuke,
Mwa marembo y’iteka mwe, nimweguke, AA 493.4
Kugira ngo Umwami w’icyubahiro abyukuruke.” AA 493.5
Umutwe w’abaririmbyi n’abacuranzi urasubiza uti: AA 493.6
“Uwo Mwami w’icyubahiro ni nde?” AA 493.7
Undi mutwe urasubiza uti: AA 493.8
“Ni Uwiteka, ufite imbaraga n’amaboko,
Ni Uwiteka ufite amaboko yo kurwana.” AA 493.9
Nuko amagana n’amagana y’amajwi akikiriza arangurura ati: AA 493.10
“Mwa marembo mwe, nimwunamuke,
Mwa marembo y’iteka mwe, nimweguke,
Kugira ago Umwami w’icyubahiro abyukuruke.” AA 493.11
Na none hongeye kumvikana ijwi ry’ibyishimo ribaza riti: “Uwo Mwami w’icyubahiro ni nde?” Maze amajwi y’iyo mbaga y’abantu asubiriza icyarimwe avuga nk “amazi menshi asuma,” bavuga bati: AA 493.12
“Uwiteka nyir’ingabo ni we Mwami w’icyubahiro.” Zaburi 24:7-10 AA 493.13
Nuko amarembo arugururwa, iyo mbaga y’abantu irinjira maze n’icyubahiro cyinshi iyo Sanduku ishyirwa mu ihema ryari ryateguriwe kuyakira. Mbere y’uko basoza uwo muhango wera, bubatse ibicaniro maze umwotsi w’ibitambo by’uko bari amahoro n’ibitambo bikongorwa n’umuriro, umwotsi w’imibavu n’indirimbo zo gusingiza no kwinginga by’Abisiraheli bizamukira icyarimwe byerekeza mu ijuru. Uwo muhango urangiye, umwami ubwe ahesha abantu umugisha. Maze ategeka ko abantu bagaburirwa bagahabwa n’icyo banywa. AA 493.14
Imiryango yose yari ifite abayihagarariye muri uwo muhango, ari wo munsi mukuru w’umuhango wera uruta iyindi yose Dawidi yari amaze gukora uhereye aho yari yarimikiwe. Mwuka wo guhishurirwa kuva ku Mana wari ku mwami, none ubwo imirasire y’izuba rirenga yamurikaga ku buturo bwera mu mucyo mwinshi uturutse ku Mana, umutima w’umwami wakangukiye gushimira Imana yuko ikimenyetso cyiza cy’uko iri kumwe na bo noneho cyari kiri hafi cyane y’intebe y’ubwami bwa Isiraheli. AA 494.1
Dawidi ariyumvira, arahindukira asubira iwe gusabira ab’iwe umugisha. Ariko hari umuntu wabonye uko kwishima kose afite umwuka uhabanye cyane n’uwakoresheje umutima wa Dawidi. “Bacyinjiza isanduku y’Uwiteka mu rurembo rwa Dawidi, Mikali mwene [umukobwa] Sawuli arungurukira mu idirishya, abona umwami Dawidi ataraka ahamiririza imbere y’Uwiteka, amugayira mu mutima.” Muri uko gutwarwa n’uburakari, Mikali ntiyashoboraga gutegereza ko Dawidi agaruka mu ngoro ya cyami, ahubwo yarasohotse ajya kumusanganira, maze amubwira amagambo menshi mabi kandi yo kumukomeretsa ku mutima ati: AA 494.2
“Ariko uyu munsi ko umwami wa Isirayeli yari umupfasoni: ubonye ngo yibeyurire imbere y’abaja b’abagaragu be, nk’umuntu utagira umumaro, iyo yibeyura adafite isoni!” AA 494.3
Dawidi yumvise yuko Mikali yagaye kandi yasuzuguye umurimo w’Imana, maze amusubizanya uburakari ati: “Nabikoreye imbere y’Uwiteka wantoranyije, akandutisha so n’urubyaro rwe rwose, akangira umutware w’ubwoko bw’Uwiteka, ari bwo Isirayeli. Ni cyo gituma nzajya niyereka imbere y’Uwiteka. Kandi ku bwanjye nzarushaho kwigira insuzugurwa no kwicisha bugufi, ariko abo baja uvuze bazanyubaha.” Dawidi amaze kumucyaha n’Imana yaramucyashye ku bw’ubwirasi n’agasuzuro bye, Mikali “aba ingumba, arinda apfa.” AA 494.4
Imihango ikomeye yabayeho mu kugaruka kw’isanduku y’Uwiteka yateje impinduka z’igihe kirekire mu mitima y’Abisiraheli, ituma barushaho gushishikarira umurimo wakorerwaga mu buturo bwera kandi bongera kugira umurava wo kugandukira Uwiteka. Dawidi yakoze uko ashoboye kose kugira ngo bakomeze batyo. Kuririmba byagizwe umugabane uhoraho muri gahunda yo kuramya Imana, kandi Dawidi ahimba zaburi, atari izo kuririmbwa n’abatambyi gusa mu murimo wo mu buturo bwera, ahubwo zagombaga no kuririmbwa na rubanda igihe babaga bari mu nzira berekeje ku gicaniro cy’ishyanga ryose mu minsi mikuru uko umwaka utashye. Impinduka byateje yari ikomeye cyane, maze bituma iryo shyanga rikizwa gusenga ibigirwamana. Benshi mu mahanga yari akikije Abisiraheli bitegereje kugubwa neza kwabo, maze bituma bashima Imana ya Isiraheli yakoreye ubwoko bwayo ibikomeye nk’ibyo. AA 494.5
Uretse Isanduku y’Isezerano, ihema ry’ibonaniro ryubatswe na Mose ndetse n’ibindi bikoresho byose byajyaniranaga n’umurimo wo mu buturo bwera, byari bikiri i Gibeya. Dawidi yari afite umugambi wo guhindura Yerusalemu ihuriro ry’iby’iyobokamana ku ishyanga ryose. Dawidi yari yariyubakiye ingoro, maze hanyuma abona yuko bidakwiriye yuko isanduku y’Imana iba mu ihema. Yiyemeje kuyubakira urusengero rwiza cyane, rwajyaga kugaragaza kunyurwa kw’Abisiraheli, banyuzwe n’icyubahiro cyahawe ishyanga ryabo binyuze mu kuba Uwiteka Umwami wabo abana na bo. Dawidi abwiye umuhanuzi Natani umugambi we, yamusubije amutera ubutwari ati: “Genda ukore uko umutima wawe ukubwira kose, kuko Uwiteka ari kumwe na we.” AA 494.6
Ariko iryo joro ijambo ry’Uwiteka riza kuri Natani, rimubwira ubutumwa akwiriye gushyira umwami. Dawidi yagombaga kutemererwa kubaka inzu y’Imana, ariko yahawe ibyiringiro by’uko Imana izamugirira neza, we n’urubyaro rwe ndetse n’ingoma ya Isiraheli ati: “Uko ni ko Uwiteka Nyiringabo avuze ati: ‘Nagukuye mu rugo rw’Intama mu bwungeri bwazo, ngo ube umwami w’ubwoko bwanjye bwa Isirayeli. Kandi nabanaga nawe aho wajyaga hose, nkarimburira abanzi bawe imbere yawe, kandi nzaguha izina rikomeye nk’amazina y’abakomeye bo mu isi. Kandi nzatoranyiriza ubwoko bwanjye bwa Isirayeli ahantu, mpabashinge bahature, habe ahabo bwite batazimuka ukundi. Kandi abanyabyaha ntibazongera kubaburabuza nk’ubwa mbere.’” AA 495.1
Kubera ko Dawidi yari yarifuje kubakira Uwiteka inzu, yahawe iri sezerano ngo: “Arakubwiye ngo azakuremamo umuryango... nzimika umwana wawe wibyariye akuzungure... Nuko uwo ni we uzubakira izina ryanjye inzu, kandi nzakomeza intebe y’ubwami bwe iteka ryose.” AA 495.2
Impamvu Dawidi atari akwiriye kubaka urusengero yavuzwe muri aya magambo ngo: “Wavushije amaraso menshi, urwana intambara zikomeye. Ntuzubakira izina ryanye inzu,... Umva uzabyara umwana, azaba umunyamahoro. Kandi nzamuha ihumure ku babisha be bose bamuri impande zose, kuko izina azitwa ari Salomo (umunyamahoro), kandi nzaha Abisirayeli amahoro n’ihumure ku ngoma ye. Uwo ni we uzubakira izina ryanjye inzu.” 1 Ngoma 22:8-10. AA 495.3
Nubwo Imana yanze umugambi Dawidi yari yishimiye cyane mu mutima we, Dawidi yakiriye ubwo butumwa abyishimiye. Yaravuze ati: “Nkanjye ndi nde Nyagasani Mana, kandi inzu yanjye ni iki, nkanjye ko undinda ukarinda ugeza aha? Ariko ibyo kuri wowe ntibikomeye, Nyagasani Mana. None uvuze ko no ku by’inzu y’umugaragu wawe uko bizamera igihe kirekire kigiye kuza, na byo bibaye nk’itegeko mu bantu, Nyagasani Mana.” Ibyo birangiye Dawidi avugurura isezerano yagiranye n’Imana. AA 495.4
Dawidi yari azi yuko iyo akora ibyo yari yagambiriye mu mutima we byajyaga guhesha izina rye icyubahiro ndetse bigahesha n’ubuyobozi bwe ikuzo, ariko yari yiteguye kwegurira ubushake bwe mu bushake bw’Imana. No mu Bakristo, uko kureka igitekerezo cye kwa Dawidi kandi yishimye biboneka gake cyane. Ni kangahe abamaze kwegereza imyaka y’iza bukuru bizirika ku cyizere cyo gusohoza umurimo ukomeye imitima yabo irangamiye, nyamara badafite ububasha bwo kuwukora! Nk’uko umuhanuzi w’Imana yabwiye Dawidi, Imana ibasha kubavugisha, ikababwira ko umurimo bifuza cyane gukora atari bo bawuhawe. Ibyabo ni ugutegurira undi muntu inzira kugira ngo abe ari we uzawusohoza. Ariko abantu benshi aho kwemera amabwiriza y’Imana babyishimiye, bacika intege bagasubira inyuma nk’aho basuzuguwe cyangwa banzwe. Bibwira ko nta kindi bazakora niba badashobora gukora icyo kintu kimwe bifuzaga gukora. Abantu benshi bakora iyo bwabaga bakihambira ku nshingano batagishoboye gusohoza, maze bakiyuha akuya k’ubusa kugira ngo basohoze umurimo badashoboye mu gihe birengagiza ibyo bari bakwiriye gukora. Kandi ku bwo ibyo, umurimo w’ingenzi kuruta uwo, uba ukomwe mu nkokora. AA 495.5
Mu masezerano Dawidi yagiranye na Yonatani, yari yarasezeranye yuko igihe azaba atagihigwa n’abanzi be azagirira neza inzu ya Sawuli. Ubwo Dawidi yari aguwe neza, yazirikanye rya sezerano maze arabaza ati: “Mbese hari uwasigaye wo mu muryango wa Sawuli, ngo mugirire neza kubwa Yonatani?” Bamubwiye umuhungu wa Yonatawi witwaga Mefibosheti, wari wararemaye akiri umwana. Igihe Sawuli yatsindwaga n’Abafilisitiya, uwareraga uwo mwana yagerageje kumuhungana maze arajishuka agwa hasi maze bimutera ubumuga mu buzima bwe bwose. Dawidi yahereyeko atumira uwo musore ngo aze ibwami, maze amwakirana urugwiro rwinshi. Ibyari umutungo wihariye wa Sawuli byose arabimuha kugira ngo bifashe ab’inzu ye; ariko umuhungu wa Yonatani ubwe ategekwa guhora asangira n’umwami. Binyuze mu makuru yazanwaga n’abanzi ba Dawidi, Mefibosheti yari yaranze Dawidi amuhora yuko yafashe ubutegetsi ku ngufu; ariko uburyo umwami yamwakiranye ineza ndetse agakomeza kujya amugirira neza byatumye umutima w’uwo musore umugarukira, kandi nk’uko byagenze kuri se Yonatani, na we yabonye yuko inyungu ze zidakwiye gutandukana n’iz’umwami Imana yari yarahisemo. AA 496.1
Dawidi amaze gukomera ku ntebe y’ubwami bw’Abisiraheli, igihugu cyagize ihumure igihe kirekire. Amahanga yari abakikije abonye imbaraga n’ubumwe biranga ubwami bwa Dawidi, yahise atekereza ko ibyiza ari uguhagarika gushotora iryo shanga, kandi na Dawidi wari uhugiye mu gushyira kuri gahunda no kubaka ubwami arekera aho gushoza intambara. Ariko amaherezo, Dawidi arwanya abanzi ba kera b’Abisiraheli, Abafilisitiya n’Abamowabu maze arabatsinda bose bategekwa n’Abisiraheli. AA 496.2
Nuko umubare munini cyane w’ibihugu bibakikije wifatanyiriza kurwanya ubwami bwa Dawidi, ariho haturutse intambara zikomeye cyane ndetse haboneka no kunesha gukomeye ku ngoma ye, kandi ari naho ubutegetsi bwe bwagutse cyane. Nta mpamvu n’imwe yamuturutseho yatumye habaho uko kwishyira hamwe gutewe no kugirira ishyari kwiyongera k’ubutware bwe. Ibyateye uko kumugirira ishyari byari ibi: AA 496.3
Amakuru agera i Yerusalemu avuga iby’urupfu rwa Nahashi, umwami w’Abamoni wari waragiriye Dawidi neza igihe yahungaga Sawuli. Nuko Dawidi ashaka kwerekana uko yishimoye ineza yagiriwe ubwo yari mu kaga maze yohorereza intumwa Hanuna, umuhungu w’uwo mwami w’Abamoni, aziha n’ubutumwa bwo kwifatanya na we mu kababaro. Dawidi abyumvise aravuga ati: “Nzagirira neza Hanuni mwene Nahashi, nk’uko se yangiriye neza.” AA 496.4
Ariko igikorwa cye cy’ubucuti cyaje gusobanurwa nabi. Abamoni bangaga Imana nyakuri kandi bari abanzi gica b’Abisiraheli. Ineza Nahashi yagiriye Dawidi yari yaratewe n’ubugome yari afitiye Sawuli wari umwami w’Abisiraheli. Ubutumwa Dawidi yari yohereje bwagoretswe n’abajyanama b’umwami Hanunu. Babwira “umwami wabo Hanuni bati: ‘Mbese ye, ugira ngo Dawidi yubashye so byatuma akoherereza abo kukumara umubabaro? Ntuzi ko Dawidi yakoherereje abagaragu be kwitegereza umudugudu no kuwutata, ngo azabone uburyo bwo kuzawurimbura.’” Mu myaka mirongo itanu yari ishize inama z’abajyanama ba Nahashi ni zo zari zaramuteye gusaba abaturage b’i Yabeshigareyadi ibintu bikomeye kandi bibabaje, ubwo bari bagoswe n’Abamori maze bagasezerana nabo isezerano ry’amahoro. Nahashi yari yarasabye abo baturage kwemera kunogorwa ijisho ry’iburyo. Abamoni bari bacyibuka uko umwami w’Abisiraheli yaburijemo umugambi wabo mubisha, maze agatabara akarokora abo Abamoni bashakaga gucisha bugufi kandi bakabanogora amaso. Urwo rwango rwa kera bangaga Abisiraheli ni rwo rwongeye kubakoresha. Ntabwo bashoboraga kwiyumvisha umutima w’ineza wari wateye Dawidi kohereza ubwo butumwa. Satani nayobora intekerezo z’abantu, azabateza igomwa n’urwikekwe bizatuma imigambi myiza cyane yumvikana nabi. Hanuni yumvise ibyo abajyanama be bamubwiye, yafashe intumwa Dawidi yohereje nk’abatasi maze arabandagaza kandi arabatuka. AA 496.5
Abamoni bari baremerewe gushyira mu bikorwa imigambi mibi yo mu mitima yabo nta nkomyi kugira ngo Dawidi amenye imico yabo nyakuri. Imana ntiyashakaga yuko Abisiraheli bagirana isezerano ry’ubufatanye n’iryo shyanga ry’abapagani. AA 497.1
Mu bihe bya kera, kimwe no muri iki gihe, umurimo w’intumwa ihararariye igihugu warubahwaga cyane. Kubera itegeko rusange amahanga ayabaga yaremeranyijeho, byatumaga hatabaho kugirirwa nabi cyangwa gutukwa kw’intumwa ihagarariye igihugu. Kubera ko intumwa yabaga ihagarariye umwami, ikibi cyose yagirirwaga cyagombaga guhita cyiturwa ikindi. Kuko Abamoni bari bazi ko igitutsi batutse Abisiraheli kigomba guhita cyiturwa nta kabuza, batangiye kwitegura intambara. “Abamoni babonye ko bazinuye Dawidi, Hanuni n’Abamoni bohereza italanto z’ifeza igihumbi kugirira amagare n’abagendera ku mafarashi by’i Mesopotamiya n’ibyo muri Aramumaka n’iby’i Soba. Nuko bigirira amagare inzovu eshatu n’ibihumbi bibiri . . .Abamoni bava mu midugudu yabo baraterana bajya kurwana.” 1Ngoma 19:6,7. AA 497.2
Kwari ukwishira hamwe nyako. Abari batuye mu karere kari hagati y’uruzi rwa Efurati n’Inyanja ya Mediterane bashyira hamwe n’Abamoni. Amajyaruguru n’uburasirazuba bya Kanani byari bigoswe n’ingabo z’abanzi bafatanyirije hamwe kurimbura ubwami bw’Abisiraheli. AA 497.3
Abaheburayo ntibategereje yuko igihugu cyabo giterwa. Ingabo z’Abisiraheli ziyobowe na Yowabu, zambutse Yorodani maze zisatira umurwa mukuru w’Abamoni. Ubwo uwo mugaba w’ingabo z’Abaheburayo yari ayoboye ingabo ze ku rugamba, yabateraga ubutwari muri urwo rugamba avuga ati: “Komera turwane kigabo ku bw’ubwoko bwacu n’imidugudu y’Imana yacu, kandi Uwiteka abigenze uko ashaka.” (1Ngoma 19:13). Izo ngabo z’abanzi zari zishyize hamwe zahise zineshwa urugamba rucyambikana. Ariko ntizashakaga kureka urwo rugamba maze umwaka wakurikiyeho bongera gushoza intambara. Umwami wa Ashuri yateranyije ingabo ze, maze atera Isiraheli yitwaje ingabo nyinshi cyane. Dawidi ubwe arihagurukira, maze ku bw’imigisha y’Imana, abanesha umuhashya bituma Abanyasiriya, guhera i Lebanoni kugeza ku ruzi rwa Efurati, batarekera aho kurwana gusa, ahubwo bayoboka umwami w’Abisiraheli abagira ibiretwa. Dawidi yarwanyije Abamoni yivuye inyuma kugeza ubwo ibihome byabo byasenyukiye ndetse n’ako karere kose kigarurirwa n’Abisiraheli. AA 497.4
Kubw’ubuntu bw’Imana, ibyago byari byugarije igihugu bisa n’aho kigiye kurimbuka burundu byaje kuba ari byo biba inzira icyo gicamo kigera ku gukomera kutieze kubaho. Ubwo Dawidi yizihizaga uko kurokorwa kwe gukomeye yararirimbye ati: AA 497.5
“Uwiteka ahoraho,
Igitare cyanjye gihimbazwe,
Imana yagakiza kanjye ishyirwe hejuru.
Ni yo Mana imporera, Ikangomorera amahanga nkayatwara.
Inkiza ababisha banjye,
Ni koko unshira hejuru y’abampagurukira,
Unkiza umunyarugomo.
Ni cyo gituma Uwiteka nzagushima mu mahanga,
Ndirimba ishimwe ry’izina ryawe.
Aha umwami yimitse agakiza gakomeye,
Agirira imbabazi uwo yasize,
Ni Dawidi n’urubyaro rwe iteka ryose.” Zaburi 18:46-48 AA 498.1
Kandi mu ndirimbo zose Dawidi yaririmbye, yabwiraga ab’ubwoko bwe ko Uwiteka ari we mbaraga zabo n’umucunguzi wabo: AA 498.2
“Nta mwami ukizwa n’uko ingabo ze ari nyinshi,
Intwari ntikizwa n’imbaraga zayo nyinshi.
Ifarashi nta mumaro igira wo gukiza,
Ntizakirisha umuntu imbaraga zayo nyinshi.” Zaburi 33:16,17.
AA 498.3
“Mana, ni wowe Mwami wanjye,
Tegekera Abayakobo agakiza.
Ni wowe uzaduha gutsinda ababisha bacu,
Izina ryawe niryo rizaduha kuribata abaduhagurkiye.
Kuko ntaziringira umuheto wanjye,
Kandi inkota yanjye atari yo izankiza,
Ahubwo ni wowe wadukijije ababisha bacu,
Wakojeje isoni abatwanga.” Zaburi 44:4-7.
AA 498.4
“Bamwe biringira amagare,
Abandi biringira amafarashi,
Ariko twebweho tuzavuga izina ry’Uwiteka, Imana yacu.” AA 498.5
Zaburi 20:7 AA 498.6
Ubwami bw’Abisiraheli noneho bwageze ku isohora ry’isezerano ryahawe Aburahamu, kandi na nyuma yahoo rigagasubirirwamo Mose ngo: “Urubyaro rwawe nduhaye iki gihugu, uhereye ku ruzi rwa Egiputa, ukageza ku ruzi runini ari rwo Ufurate.” (Itangiriro 15:18). Isiraheli yari ihindutse ishyanga rikomeye ryubahwa kandi rigatinywa n’amoko yari arikikije. Mu bwami bwe bwite, ubutware bwa Dawidi bwarakomeye cyane. Ugereranyije n’abandi bami, nta wakunzwe kandi ngo ayobokwe n’abantu be nka Dawidi. Yari yarubashye Imana, bityo Imana na yo yari imuhaye icyubahiro. AA 498.7
Ariko igihe hari ukugubwa neza, ni ho akaga kaje mu buryo butagaragara. Igihe mu bigaragara Dawidi yari yarageze ku ntsinzi ikomeye, ni ho yari mu kaga gakomeye cyane kandi agira gutsindwa gukomeye cyane kwamutesheje agaciro. AA 498.8


c: text/html

text:
Dusabe kugira ngo mu bibazo by’ubukungu na politiki tube abagabo n’abagore baharanira imibanire myiza kandi bahorana umutima utanga ku buryo nta mwanya w’urwango n’intambara uboneka.
Pope Francis – July 2021
Bibiliya ivuga ko ubonye incuti aba abonye ubutunzi.
Ndifuza kubasaba kurenga amatsinda y’incuti tukubaka ubuvandimwe bugamije kubana neza twese.
Twagure imibanire yacu cyane cyane n’abakennye kurusha abandi, inzirakarengane n’imbabare tugendera kure amahame yongera ibibazo aho kubikemura ahubwo yizeza ibitangaza bitagira icyo bikiza.
Twikuremo urwangano kuko rusenya, tujye kure y’ubusumbane.
Ibi ntabwo byoroshye cyane cyane muri iki gihe politiki, sosiyeti n’itangazamakuru byacu byiyemeza ubwabyo kugira abanzi mu rwego rwo kubatsinda mu mukino wo kugaragaza ububasha.
Ibiganiro ni yo nzira yo kureberamo ukuri mu buryo bushya kugira ngo tubashe gutsindana urukundo ibibazo duhura na byo twubaka ibyiza rusange.
Dusabe kugira ngo mu bibazo by’ubukungu na politiki tube abagabo n’abagore baharanira imibanire myiza kandi bahorana umutima utanga ku buryo nta mwanya w’urwango n’intambara uboneka.
Credits
Campaign title:
The Pope Video – July 2021: Social friendship
A project by Pope’s Worldwide Prayer Network
In collaboration with Vatican Media
Creativity and co-production by:
La Machi

robotstxt: allowed

filter: keep


text:
Ndifuza kubagezaho mu ncamake uko narokotse Jenocide yakorewe Abatutsi. Mu w’1994 ubwo Jenocide yakorwaga ku mugaragaro nari mfite imyaka 18, ndi umukobwa w’ inkumi wiga mu mashuli yisumbuye. Icyo gihe nasengeraga mu idini Gatolika, ndi Umukarisimatike. Nize mu ishuri ry’Ababikira ryari ku Kibuye ho mu ntara y’Uburengerazuba, mpabonera uburere bwiza bwangiriye umumaro mu buzima kugeza uyu munsi.
Nakundaga gusenga cyane, ariko bimwe by’ idini bisanzwe n’ubwo muri jye harimo gukunda Imana. Mu w’1994 Imana yarandinze mu buryo bukomeye cyane, kuko aho nahungiraga hose napfaga kuhashingura ikirenge bagahita baza kwica Abatutsi. Abo twabaga twihishe hamwe bafataga ibihe byo gusenga cyane ngo Imana iturinde, jyewe nkabyanga nkababwira ko Imana yadukuyeho amaboko nta mpamvu yo gusenga.
Twari dufite umwana w’umurokore mu muryango twanganaga mu myaka, tukumva ko yasaze kuko yagiye mu barokore ari akiri muto nta cyo abuze. Mu bamusererezaga cyane nari ndimo. Muri Jenocide naramubwiraga nti “Senga wowe, jyewe nzazamuka ku ijipo yawe tujye mu ijuru.” Imana imuhe iruhuko ridashira kuko yaratashye muri ibyo bihe. Icyo gihe jyewe n’iyo nageragezaga gufata Bibiliya ngo nsome sinayumvaga, kuko nk’uko tubizi mu idini Gatolika tutatozwaga gusoma ibyanditwe byera. Ubwo rero kuko nari no mu gihe cya adolescence nahitaga nigira mu ndirimbo za Salomo ni zo numvaga cyane. Ibaze nawe indirimbo za Salomo muri Jenocide! Yesu azi byinshi kandi adufitiye amabanga menshi.
Muri Jenocide nageze aho mba nk’icyihebe, kuko byageze ubwo ntazi niba ari jyewe jyenyine usigaye cyangwa hari abandi. Gusa benshi bo mu muryango wanjye bari barangije kubica tukiri kumwe. Naje kwisanga i Gitarama ahantu ntazi, mu bantu ntazi nkajya njya kwitanga kuri bariyeri ngo banyice ariko ntibanyice nkongera nkasubira aho navuye gutyo gutyo… Ibaze nawe bariyeri y’i Kabgayi uko yari imeze!
Nyamara hari imirambo myinshi ‘ babaga bamaze kwica. Nta wankubise, nta n’uwampohoteye. Ndashima Imana yabikoze. Aha ni hamwe ijambo ry’Imana ritubwira ngo “Nunyura mu muriro ntuzashya kandi n’ibirimi byawo ntibizagufata” Yesaya 43:2. Igihe cyarageze umuntu andangira umurozikazi, njya kumushaka ngo angurishe uburozi arabunyima. Iyo mbyibajije n’ubu birandenga kandi sinasenganga rwose nari naranze Imana. Nyuma naje gushaka kwiyahura mu bundi buryo, uwo mugambi na wo Imana iwuburizamo.
Imana ni Urukundo! Yandinze ndi umunyabyaha, ndi Sawuli utoteza abarokore nkanabaseka. Ihabwe icyubahiro. Ijambo ry’Imana riratubwira ngo ituzi tutari twaba insoro mu nda za ba mama. Ni ko biri, kuko kuba yarandinze si uko narushaga abandi kwihisha cyangwa gukiranuka, ahubwo nari umunyabyaha wo kubabarirwa ni uko kImana yari ifite umugambi ku buzima bwanjye. Hari icyo yandemeye, ntaranavuka nari mu mugambi wayo. Aha ntimunyumve nabi ngo wenda muvuge muti se abandi bagiye bo ntibari mu mugambi w’Imana cyangwa ntiyabakundaga? Ni byo rwose, ariko umuririmbyi yararirimbye ati iminsi yo kubaho kwanjye Imana iyifite mu biganza. Bariya bagiye bari beza, bari intwari, bari inyangamugayo, bari bejejwe kandi Imana yarabakiriye.
Njya mbona abacu bagiye nk’uko Sitefano yagiye. Mu byakozwe n’intumwa 7:55 haravuga ngo “Ariko Sitefano yuzuye Umwuka Wera ararama, atumbira mu ijuru abona ubwiza bw’Imana na Yesu ahagaze iburyo bw’Imana, aravuga ati ‘Dore mbonye ijuru rikingutse, n’Umwana w’umuntu ahagaze iburyo bw’ Imana.’” Abamuteraga amabuye bari mu mubiri, ariko we yari mu mwuka ku buryo Imana yamurinze ububabare. Naho jyewe iyo nza gupfa mba nararimbutse, kandi umugambi w’Imana wari uko nyikorera nkazanabona ubugingo.
Njya nibaza ko wa mwana wo mu muryango wanjye witahiye yansengeye amasengesho menshi akaba ari yo yandinze, kuko yabonaga ndi uwo kubabarirwa. Imana iba irinda ijambo ryayo kugira ngo irisohoze. Ijambo ryayo riravuga ngo nidukizwa n’imiryango yacu izakizwa, ndagira ngo nkubwire ko nyuma ye ari jyewe ukijijwe mu muryango wacu. Mu by’ukuri mbona ko yigendeye nka Eliya akansigira umwitero we.
Ubwo rero Jenocide yaje kurangira ndarokoka, nsubira iwacu nsanga karabaye. Ariko ndashima Imana ku bo yabashije kurokora. Ubwo naje kujya kuba hanze kuva mu kwezi kwa munani 1994 nikomereza mu isi ndasayisha. Mu w’2005 ni bwo nakiriye Yesu nk’Umwami n’Umukiza, nganira n’umuntu kuri telephone. Nagarutse mu Rwanda, ngirirwa ubuntu bwo gusobanukirwa neza agakiza icyo ari cyo, njya mu nsengero no mu byumba by’amasengesho.
Ubu ndashima Imana kuko nyikorera uko nshobojwe nk’uko Pawulo yandikiye Tito ati “Icyatumye ngusiga i Kirete ni ukugira ngo utunganye ibyasigaye bidatunganye” Tito 1:5. Waba uri umucikacumu cyangwa utari we, niba ukiriho hari byinshi byashoboraga kuba byaraguhitanye nawe, nyamara Imana irakurinda. Iyi nyongezo twahawe rero tuzabazwa icyo twayikoresheje. Ni cyo gituma nguhugurira gukorera Umwami hakiri ku manywa.
Amahoro y’ Imana abane namwe.


text:
Kunywa amazi ni ikintu abantu bamwe bavuga ko cyoroshye, hakaba n’ubwo bagereranya ikintu cyoroshye no kunywa amazi, umuntu akaba yavuga ati “ibyo byoroshye nko kunywa amazi”, ariko hari n’abandi bavuga ko kunywa amazi ari kimwe mu bintu bibagora, bagahitamo kuyanywa ari uko bayavanze n’ibindi binyobwa nk’umutobe w’imbuto cyangwa bayatetsemo icyayi n’ibindi.
Ariko impuguke mu by’ubuzima bavuga ko ari byiza ko umuntu anywa amazi akwiriye kugira ngo umubiri umererwe neza kandi yirinde indwara nyinshi zitandukanye ziterwa no kutanywa amazi.
Abahanga mubyubuzima bavuga ko amazi ari ikinyobwa gitangaje kuko uretse kuba gituma umuntu agira ubuzima bwiza, kinafasha mu gukiza indwara zimwe na zimwe igihe zamaze kugera ku muntu.
Amazi arinda za ‘infections’ zishobora kwibasira abantu bato ndetse n’abakuze. Kunywa amazi ahagaije bisohora imyanda mu mubiri, ibyo bikagabanya ibyago byo kurwara izo ‘infections’. Gusa nanone, ngo ni ngombwa kunywa amazi meza, kugira ngo umuntu yirinde indwara ziterwa no kunywa amazi mabi.
Amazi yafasha umuntu urwaye za ‘infections’ mu mpyiko, kuko akenshi zijya gufata impyiko zahereye mu ruhago rw’inkari, ni yo mpamvu abaganga basaba umuntu urwaye izo ‘infections’ kunywa amazi ahagije kuko biramufasha.
Kunywa amazi ahagije bituma nta munyu mwinshi cyangwa ubutare ‘minerals’ byirunda mu nkari, kuko aba yazifunguye. Kunywa amazi ahagije ni yo nzira nziza yo gusukura impyiko zigahorana ubuzima bwiza.
Kuri urwo rubuga, bavuga nubwo abantu benshi bashobora kuba batabizi, ariko kunywa amazi ahagije bivura indwara zimwe na zimwe zifata mu myanya y’ubuhumekero ‘asthma’ n’izindi ‘infections’ zifata mu myanya y’ubuhumekero.
Amazi agira akamaro gakomeye mu kugabanya umuvuduko w’amaraso ukabije, kuko amaraso asa n’ayoroha akanyura mu mitsi n’umutima ugakora neza. Kutagira amazi ahagije mu mubiri, byongera ‘acid’ mu maraso bikazamura ingano y’ibinure bibi ‘cholesterol’. Kunywa amazi ahagije bigabanya ibinure bibi byitsindagira mu mubiri.
Abahanga mubyubuzima, bavuga ko hari ibimenyetso byabwira umuntu ko atanywa amazi ahagije. Muri ibyo bimenyetso harimo:
Guhorana umwuka uhumura nabi mu kanwa. Kunywa amazi ahagije bituma umuntu agira amacandwe ahagije, ibyo bikarwanya za ‘bacteria’ mu kanwa cyane cyane ku rurimi, bigatuma amenyo n’ishinya bigira ubuzima ubwiza. Mu gihe umuntu agira isuku yo mu kanwa ihagije ariko agakomeza kumva hahumura nabi, biba bishobora kuba biterwa no kutanywa amazi ahagije.
Guhorana umunaniro. Kutanywa amazi ahagije, bituma umuntu ahorana umunaniro nubwo yaba yasinziriye neza. Ikindi umuntu utanywa amazi ahagije, ngo bishobora gutuma arwaragurika kuko umubiri utabona amazi ahagije ugera aho utakaza ubudahangarwa.
Ikindi kimenyetso cyakwereka umuntu ko atanywa amazi ahagije harimo kwituma impatwe (Constipation), kuko ubundi kunywa amazi ahagije bituma igogora ry’ibyo umuntu yafunguye rigenda neza, ndetse n’igihe cyo kwituma ntibimugore.
Ikindi kimenyetso ko umuntu atanywa amazi ahagije, agira uruhu rukanyarara, rwumagara n’ibindi bibazo bitandukanye bijyanye n’uruhu. Kunywa amazi ahagije ni igisubizo ku bibazo by’uruhu bitandukanye.
Ikindi kuko umubiri w’umuntu udakunda kunywa amazi uba usa n’ufite umwuma, agera aho yumva akeneye kurya ibintu biryohereye nk’isukari cyangwa ‘chocolate’, ku buryo byatuma umuntu arya cyangwa anywa isukari nyinshi atifuzaga bitewe no kuba umubiri we ukeneye amazi menshi.
Ikindi kigaragariza umuntu ko adafite amazi ahagije mu mubiri, ni uko atajya kwihagarika kenshi ku munsi. Ikindi umuntu utanywa amazi ahagije, agira inkari zisa nabi bikaba byagira ingaruka z’uko yarwara ‘infection’ yo mu nkari.
Abahanga , bavuga ko ibyiza bizanwa no kunywa amazi ahagije harimo gutuma umubiri w’umuntu uyanywa ukora neza, agatuma ahorana imbaraga ndetse n’ubwonko bwe bukora neza.
Kunywa amazi ahagije kandi bifasha abantu bakunda kurwara umutwe, ngo uko kunywa amazi akwiriye bituma umubiri ubona urugero rw’ayo ukeneye, bigafasha abababara umutwe biturutse ku kubura amazi ahagije mu mubiri. Abantu banywa amazi ahagije ngo baba bakumiriye icyo kibazo hakiri kare.
Ikindi bavuga kuri urwo rubuga, ni uko kunywa amazi ahagije birinda utuntu dusa n’utubuye tujya mu mbyiko (Kidney stones). Kunywa amazi ahagije kandi bifasha abantu bakunda kunywa inzoga kutagira amavunane ku munsi ukurikiyeho.
Kunywa amazi ahagije kandi byafasha umuntu wifuza gutakaza ibiro mu buryo bwiza.
Ikindi kunywa amazi ahagije bifasha umuntu ukunda kurwara ikirungurira, kuko amazi asa n’agabanya ‘acid’ mu gifu.
Kunywa amazi ahagije kandi birinda abantu bakuze kubabara mu ngingo, nubwo kuri bo ngo kunywa amazi ahagije bitaba byoroshye kuko abantu barengeje imyaka 70, ngo ntibakunda kunywa amazi cyane nk’uko bimeze ku bakiri bato.
Abahanga mubyubuzima , bavuga ko ingano y’amazi umuntu yagombye kunywa ku munsi, itandukanye ku bagabo no ku bagore.
Ku bagabo, amazi ahagije ni litiro eshatu n’ibice birindwi (3.7 liters) ku munsi. Naho ku bagore urugero rw’amazi ahagije ni litiro ebyiri n’ibice birindwi (2.7 liters). Ku bana, ingano y’amazi bagomba kunywa ku munsi iratandukanye bitewe n’imyaka yabo.
Impuguke mu by’ubuzima zivuga ibyo byiza by’amazi, nyamara hari abantu bavuga ko batajya banywa amazi na rimwe, uretse ko hari n’abavuga ko bazi ibyiza byo kunywa amazi ku buryo batajya basimbuka umunsi n’umwe batayanyoye.
Shumbusho Emile afite imyaka 36, ariko avuga ko mu buzima bwe atajya anywa amazi, ngo iyo ashaka icyo anywa, ashobora kunywa inzoga, cyangwa se haba hakiri kare akanywa icyayi ariko muri rusange ngo ntakunda amazi.
Ngo anayanyoye yamugwa nabi kuko ngo yigeze kubigerageza, ariko ngo akumva iyo ayanyoye nyuma yaho, akumva mu nda hahise hamurya.
Yankurije Vestine ufite imyaka 42, we avuga ko we anywa amazi agera kuri litiro eshatu ku munsi kandi kuri we ngo yumva ahagije.
Yagize ati “Ibyo bindinda kumva meze nabi mu nda, kandi sinkunda kurwara umutwe. Ikibazo kuko nayamenyereye, ubu iyo ntayabonye numva nta mahoro mfite”.
Umwali fida wimyaka 25, avuga ko ubundi atakundaga kunywa amazi muri rusange, ariko ubu ngo bagenzi be bamubwiye ko umuntu utanywa amazi arwara impyiko, nyuma atangira kujya ayanywa, nubwo aba atayashaka ariko ngo ntiyarenza ikirahuri kimwe ku munsi.
Kunywa amazi rero nikintu kingenzi burimuntu wese yagakwiye kujya akora burimunsi kandi akanywa ahagije kuko ningirakamaro cyane kubuzima bwacu bwaburi munsi nkuko abahanga babivuga.


text:
Mu Rwanda
Karongi: DASSO Y’Umukobwa Iravugwaho Kuniga Nyirakuru
Ku wa Kane tariki 7, Mutarama, 2021 umwe mu bakozi b’Urwego rushinzwe gufasha mu gucunga umutekano ku karere( DASSO) wakuze abaturanyi bamwita Batamuriza ariko witwa Florence Muhimpundu bivugwa ko yafashe moto asanga Nyirakuru witwa Verediyana mu Mudugudu wa Rugogo, Akagari ka Byogo, Umurenge wa Mutuntu aramuniga amusaba kumuzingura ngo abone urubyaro.
Amakuru dufite avuga ko Batamuriza atarashaka. Ikindi twamenye ni uko uriya mukecuru yareze Batamuriza nyuma ya Jenoside yakorewe Abatutsi muri 1994.
Abaduha amakuru bagize bati: “ Yafashe Moto araza ajya kwa Nyirakuru wamureze nyuma ya Jenoside amusanga mu Mudugudu wa Rugogo, mu Kagari ka Byogo muri Mutuntu aramubwira ngo namukure aho yamushyize, ngo yabuze ibyara.”
Batubwiye ko yamusingiriye, aramuniga, umukecuru Verediyana aratabaza abaturanyi baratabara.
Nyuma Batamuriza[kuko ari ryo abaturage bazi cyane] yuriye moto asubira ku Karere ka Karongi.
Bukeye ubuyobozi bw’Akagari buyobowe na Nyiranzabahimana Pelagie bwahuye n’abaturage bahana amakuru ku byabaye kwa Verediyana bakora raporo bayigeza kuri RIB ikorera hafi aho.
Nyuma yo gukora inyandiko mvugo y’ibyabaye abaturage bageze aho ruriya rugomo rwabereye barasinye, inyandiko igezwa mu bugenzacyaha.
Umunyamabanga Nshingwabikorwa w’Akagari ka Byogo Madamu Pelagie Nyiranzabahimana yabwiye Taarifa ko ayo makuru ayazi, tumubajije niba hari icyo yabitubwiraho, yahise akupa telefoni.
Twongeye kumuhamagara ntiyayifata.
Umuhuzabikorwa wa DASSO ku rwego rw’Akarere ka Karongi Bwana Emmanuel Nzamurambaho yabwiye Taarifa ko urwo rugomo ntarwabaye.
Ati: “ Uwaguhaye ayo makuru yakubeshye ntabyabaye. Ujye kubibaza Meya.”
Hari undi muyobozi w’urwego rw’ibanze muri Karongi twabajije niba ayo makuru ayazi, ati: “ Barongeye nanone se? Naherukaga ibyo ku wa Kane, nari ngize ngo barongeye! Baba baduhesha amanota mabi.”
1 Comment
-
Ariko se kuvuga ni ugutaruka. Iyi ni inkuru koko! Kuniga ukuntu bigaragarira he cg ikibazo umwanditsi afite ni Dasso !? Aho bigeze nimushyire urwego hasi niba munakorana na adui muzajye mu ishyamba tubimenye. Nawe se mwirwa mwiruka kuri uru rwego mwandika ubusa mwambuze naho batworoje ngo mubyandike nubwo mudashinzwe kubamamaza!?


text:
One family one vision basohoye amashusho y’indirimbo yabo yitwa"Twinjire"
Yanditswe na: Ubwanditsi2020-07-20 09:32:00
Itsinda "One Family One Vision" rigizwe n’abana bato 4 bavukana rikora umuziki mu njyana ya Hiphop ryamaze gushyira hanze amashusho y’indirimbo yaryo ya 3 yiswe ’Twinjire’ ari nayo bakoresheje mu irushanwa rya East Africa’s Got Talent bitabiriye umwaka ushize bakitwara neza cyane n’ubwo batabashije kwegukana igikombe.
One Family One Vision igizwe na: Ihirwe Pretty Neilla, Hirwa John Brian, Ishimwe Belinda na Ineza Queen Doraine. Umwana muto muri aba bana afite imyaka 5, umukurikiye afite 7, undi afite 9, umukuru afite 11.
Iri tsinda ryashyize hanze amashusho y’Indirimbo " Twinjire" Mu buryo bw’amajwi, iyi ndirimbo yabo yakozwe na Capital Record, amashusho atunganywa na Moriox Media. Iyi ndirimbo niyo aba bana baririmbye muri East Africa’s Got Talent bitabiriye mu 2019 yabereye muri Kenya.Abana bane bagize itsinda"One Family One Vision"
Aba bana bishimiye cyane kugeza ku banyarwanda bose muri rusange amashusho y’iyi ndirimbo. Twahirwa Jean Olivier Se w’aba bana yabwiye INYARWANDA ko iyi ndirimbo irimo ubutumwa bukangurira abantu kwinjira mu kubaho mu buzima bwo kubana n’Imana. Ati "Message irimo, ni ugukangurira abantu kwinjira mu kubaho mu buzima bwo kubana n’Imana, tuvuga ubwiza bwayo, kugira ngo benshi bamenye ko, Imana yaremye umuntu imufitiye umugambi mwiza".
Twahirwa yagize icyo asaba ababyeyi bose muri rusange ati "Turakangurira ababyeyi kwita ku bana, bagatozwa kubaho bagendana n’Imana hakiri kare, kuko bizabarinda byinshi mu mikurire yabo, bagakura bashimwa n’Imana n’abantu, ndetse bagafasha abana gukoresha impano zabo hakiri kare". Yongeyeho ati "Ku bw’imikoranire myiza na Moriox media hamwe no gusenga Imana; tuzakomeza kubagezaho ibikorwa byacu bitandukanye".Ababyeyi b’aba bana babahora hafi muri byose
Mbere One family one vision igitangira umuziki abana bagize iri tsinda baririmbanaga n’ababyeyi babo ariko ubu byarahindutse kuko aba bana uko ari bane basigaye baririmba bonyine. Twahirwa ati "Ntabwo ababyeyi bakigaragara baririmba, mbere twabikoze mu buryo bwo kubatinyura no kubashyigikira, ariko ubu baririmba bonyine uko ari (4). Ababyeyi turacyari inyuma y’abana kugeza igihe bazashobora kwiyoborera ibikorwa byabo byose".


text:
INGINGO Z’INGENZI Z’IMPAMVU YO GUSABA GUHINDURA AMAZINA
Turamenyesha ko uwitwa Munezero Ribeus mwene Ruzagirishya na Uwiringiye, utuye mu Mudugudu wa Intwari, Akagari ka Bibare, Umurenge wa Kimironko, Akarere ka Gasabo, mu Mujyi wa Kigali wanditse asaba uburenganzira bwo guhindura amazina asanganywe ariyo MUNEZERO RIBEUS, akitwa Munezero Mihigo Ribeus mu gitabo cy’irangamimerere. Impamvu atanga yo guhindura izina ni Izina niswe n’ababyeyi.
Byemejwe na Gatabazi Jean Marie Vianney Minisitiri w’Ubutegetsi bw’Igihugu
Agaciro k’icyangombwa: Cyatanzwe kuwa: 2021-08-18


text:
Kuryoshya no kukomeza kugirana umubano mwiza n’uwo mwashakanye ngo ntibigomba ko muba mufite akayabo k’amafaranga.Mu gihe haba hari abantu benshi batekereza ko byaba bikenera amafaranga kugira ngo havugururwe umubano hagati y’abashakanye kandi ubuzima bukomeze kubaryohera nk’igihe bari bakirimo kurambagizanya, umwanditsi Kim Olver ukomoka mu gihugu cya Australia, akaba amenyerewe mu kugira inama abashakanye, abinyujije ku rubuga rwe rwa internet http://www.therelationshipcenter.biz/ avuga ko abashakanye bashobora kwihitiramo igihe kibanogeye bagakoramo ubintu bitandukanye bityo ngo ubuzima bugakomeza kubaryohera kandi bitanabatwaye amafaranga.
Dore bimwe mu bintu 52 avuga ko bishobora gutuma abashakanye bakomeza kuryoherwa n’ubuzima bwabo bwa buri munsi kandi badahenzwe:
1. Gufata igihe kinini cyo kuganira ku bintu bisekeje igihe bageze ku buriri batarasinzira
2. Gufata igihe bagafatanya gutegura ifunguro bose bazi ko bakunda kurya ( guteka)
3. Gufata umugoroba umwe bakaganira ku bikorwa by’umunsi, ibyo bateganya gukora mu minsi iri imbere, ndetse bakanaganira ku bantu b’ingirakamaro mu buzima bwabo.
4. Kugerageza guhanga udushya dutandukanye dushobora gutungura uwo mwashakanye ndetse no gufata akanya ko gukina udukino tw’urukundo dutandukanye.
5. Gufata akanya ukegera umufasha wawe ukamucira inzara na we akazigucira
6. Gukorerana massage mwishimye kandi muri ahantu hafite isuku.
7. Gutemberana ahantu hitaruye aho mutuye no gukorana imyitozo ngororamubiri
8. Gukinana imikino itandukanye nk’ amakarita, koga, kubyina n’iyindi.
9. Kwicarana mukibukiranya ibihe byiza mwagiye mugirana ndetse byaba byiza mukongera no kureba udufoto twanyu twa kera dufite ibyo tubibutsa.
Nk’uko Kim Olver akomeza abivuga ku rurubuga rwe kandi, ngo ibi bikorwa binyuranye bigomba gushakirwa umwanya kuko ngo usanga igituma abashakanye batumva icyanga cy’ubuzima ari uko bahugira mu mirimo itandukanye y’urugo nk’akazi, guteka, kwita ku bana n’ibindi bityo ngo ugasanga bo biyibagiwe. Avuga ko batagomba gutwarwa n’ibyo ngo bibagirwe kwishakira umwanya wo kwiyitaho ngo kuko ari cyo gituma ubuzima buhora ari bushya kandi buryoshye ku bashakanye ndetse n’imibanire yabo na yo igahora ari myiza.


text:
Umutima unezerewe ni umutima mwiza,ariko umutima ubabaye umutera konda (Imigani 17:22).
Abantu bishimye ni abantu bazima! Iyi nteruro iravuga byinshi kurusha ibyo abantu bivugira, iherekejwe n’icyanditswe. Abantu bamwe, cyane cyane abagabo bakeka ko kwishima no kuba umugabo bitajyana; bumva ko kuba umugabo bivuga ko ugomba guhora wifashe buri gihe. Abandi bo bagira n’ubwoba bwo guseka. Ndetse n’iyo bafashwe baseka bahita barekeraho vuba! Ese kuki naseka nta mpavu? Bakibaza bati “Nshobora kuba ntari muzima”. Abo ni ba bandi bahorana inkuru z’agahinda, indwara n’umubabaro.
Ushobora gutangazwa no kumenya ko ikintu cyonyine abarwayi bamwe bakeneye kugira ngo bahindure imibereho yabo no kugira ngo bakire gukira kwabo ari uguseka! Ni byo Bibiliya ivuga mu Imigani 17:22, mu bundi busobanuro bwa Bibiliya haravuga ngo “Iyo wishimye wumva umeze neza, iyo utishimye ubabara ingingo zose”.
Umuntu umwe yakwibaza ati “Ariko se pasitori Chris, uravuga ko natangira ngaseka njyenyine gusa, nta mpamvu?” Yego rwose! Ugomba kwiga guseka igihe cyose, waba ubyiyumvamo,waba utabyiyumvamo. N’ubwo Satani yakubaza ati “Uraseka iki? Ntubona ibibazo byose bikugarije?” Ntuzamwiteho, uzamenye ko uri gukurikiza ijambo ry’Imana gusa kandi uri gufata ku muti!
Ushobora no kumirwa umenye ko Imana iseka. Yego rwose iraseka! Ntabwo ari ikintu kiri aho kiruta byose, gishobora byose gitera abantu ubwoba, gihora gicecetse igihe cyose. Bibiliya iravuga iti: “Ihora yicaye mu ijuru irabaseka” (Zaburi 2:4).
Niba nyir’ibiremwa byose abasha guseka, wowe ubibuzwa n’iki? Ushobora kujya mu cyumba cyawe ugafungirana isi yose hanze maze ugatangira ugaseka. Ibi nubigira ibintu bya ngombwa cyane mu buzima bwawe, umubiri wawe uzahora ufite ubuzima buzira umuze kandi uzahorana umunezero mu mutima wawe!
Tangira wige guseka uyu munsi. Ushobora gutangira buhoro, nuko ugakomeza nturekere aho kugeza ubwo bigera mu mutima wawe. Abantu bashobora gukeka ko wasaze, ariko ntacyo ibyo batekereza bifite icyo bivuze.Iyo useka cyane, ibigukikije bitwara neza umurimo w’Umwuka Wera mu buzima bwawe.
Inkomoko: “Urusobe rw’Ibiriho ” Igitabo cyanditswe na Chris &Anita Oyakhilome
[email protected]


text:
IGICE CYA 11
Indirimbo zahumetswe zihumuriza kandi zigisha
Dawidi hamwe n’abandi, bahimbye indirimbo zikoreshwa mu gusenga. Igitabo cya Zaburi gikubiyemo amagambo y’indirimbo zigera ku 150
IGITABO kinini muri Bibiliya ni igikubiyemo indirimbo zahumetswe. Icyo gitabo cyose cyanditswe mu gihe cy’imyaka igera ku 1.000. Igitabo cya Zaburi kirimo amagambo akora ku mutima kandi yubaka ukwizera kuruta izindi nyandiko zabayeho. Dusangamo ibyiyumvo bitandukanye by’abantu: ibyishimo, gusingiza Imana no kuyishimira, umubabaro, agahinda no kwihana. Biragaragara ko abanditsi ba zaburi biringiraga Imana, kandi bari bafitanye na yo imishyikirano ya bugufi. Nimucyo dusuzume bimwe mu bitekerezo bivugwa mu magambo y’izo ndirimbo.
Yehova ni we ufite uburenganzira bwo kuba Umutegetsi w’Ikirenga, kandi ni we ukwiriye gusengwa no gusingizwa. Muri Zaburi ya 83:18 hagira hati ‘wowe witwa Yehova, ni wowe wenyine Usumbabyose mu isi yose.’ Zaburi nyinshi zisingiza Yehova kubera imirimo ye y’irema, urugero nk’inyenyeri zo mu ijuru, ubuzima buhebuje bwo ku isi, n’ukuntu umubiri w’umuntu uremwe mu buryo butangaje (Zaburi 8, 19, 139, 148). Izindi zisingiza Yehova kuko ari Imana ikiza kandi ikarinda indahemuka zayo (Zaburi 18, 97, 138). Icyakora izindi zimusingiza bitewe n’uko ari Imana y’ubutabera, ihumuriza abakandamizwa kandi igahana inkozi z’ibibi.—Zaburi 11, 68, 146.
Yehova afasha abamukunda kandi akabahumuriza. Birashoboka ko zaburi izwi cyane ari iya 23, aho Dawidi agaragaza ko Yehova ari Umwungeri wuje urukundo, uyobora intama ze, akazirinda kandi akazitaho. Zaburi ya 65:2 yibutsa abasenga Imana ko Yehova ari we “wumva amasengesho.” Abantu benshi baguye mu cyaha gikomeye baboneye ihumure muri Zaburi ya 39 n’iya 51, aho Dawidi yakoresheje amagambo akora ku mutima akatura ibyaha bikomeye yakoze, kandi akagaragaza ko yizeraga imbabazi za Yehova. Zaburi ya 55:22 itugira inama yo kwiringira Yehova no kumwikoreza imitwaro yacu yose.
Yehova azahindura isi binyuze ku Bwami bwa Mesiya. Imirongo myinshi yo muri za Zaburi yerekeza kuri Mesiya, Umwami wahanuwe. Zaburi ya 2 ihanura ko uwo Mutegetsi azarimbura amahanga akora ibibi, kandi akamurwanya. Zaburi ya 72 igaragaza ko uwo Mwami azakuraho inzara, akarengane no gukandamizwa. Dukurikije Zaburi ya 46:9, Imana izakoresha Ubwami bwa Mesiya, ikureho intambara kandi irimbure intwaro zose z’intambara. Zaburi ya 37 ivuga ko ababi bazakurwaho, ariko abakiranutsi bo bakazabaho iteka ku isi, bakishimira amahoro menshi, n’ubwumvikane.


text:
Category Archives: Andi makuru
Yesu Kristo umwuzuro w’ubumana kubamwizera
Matayo 16:13 Nuko Yesu ajya mu gihugu cy’i Kayisariya ya Filipo abaza abigishwa be ati “Abantu bagira ngo Umwana w’umuntu ndi nde?” 14 Baramusubiza bati “Bamwe bagira ngo uri Yohana Umubatiza, abandi ngo uri Eliya, abandi ngo uri Yeremiya, cyangwa
Ibuka ibihe byiza wagiranye na Yesu
Amaganya 5:21Utwigarurire Uwiteka, Natwe tuzaba tukugarukiye. Tugarurire ibihe byacu, Bibe nk’ibya kera. Mu gihe cy’ umuhanuzi Yeremiya ubwo abari batuye I Yerusalemu bajyanwagaho iminyago, ntibahwemye kwibuka ndetse bakifuza kongera kugira ibihe byiza bahoranye ubwo Bari bakiri iwabo kuko byari iby’
Imana irajwe inshinga n’ubugingo bwacu kurenza imibiri
Yobu 2:6Uwiteka abwira Satani ati “Dore ari mu maboko yawe, keretse ubugingo bwe gusa ube ari bwo wirinda.” Aya Ni amateka ya Yobu wasabwe na Satani ku Mana kugira ngo amugerageze kuko yibwiraga ko yubaha Imana kuko afite byose byiza
Mwebweho/ Twebweho. (Itandukaniro ryacu n’abadakijijwe) IGICE CYA KANE
Guteg. 4:4 Ariko mwebweho, abifatanije n’Uwiteka Imana yanyu muracyariho mwese uyu munsi. Hano turi kuhabona irindi jambo ryatandukanije abisirayeli bamwe ku bandi aho mu gihe cy’uruzerero rwo mu butayu benshi bananiwe bakimura Imana ya Isirayeli ariko Abifatanije nayo Mose ahamije
NYUMA YO KUMENYA IBYANDITSWE WAKOZE IKI❓
Daniyeli 5:22 “Ariko wowe umwana we Belushazari ntiwicishije bugufi mu mutima wawe NUBWO WAMENYE IBYO BYOSE.” Uyu ni umuhungu wa Nebukadineza nyuma yo kumenya amateka n’amategeko by’Imana ya Israel bigaragaza gukomera kwayo akanywesha ibikombe byari biteganirijwe imihango yera adafite kwera,
Ni iki umuKristo akwiye kugira buriminsi ndetse no mubyo akora byose?by Ev.Ntwari Fideli
Mose yigishwa ubwenge bwose bw’Abanyegiputa, agira imbaraga mu magambo ye no mu byo akora. Ibyakozwenintumwa 7:22 Nuko bamaze guterana baramubaza bati “Mbese Mwami, iki ni cyo gihe wenda kugaruriramo ubwami mu Bisirayeli?” Arabasubiza ati “Si ibyanyu kumenya iby’iminsi cyangwa ibihe
Mu rugendo rw’ivugabutumwa The Weeders Choir yagiriye mu Rukali hatanzwe ubutumwa bwiza buvuga ko nta rukundo ntacyo umuntu aricyo.
Ariko none hagumyeho kwizera n’ibyiringiro n’urukundo, ibyo uko ari bitatu, ariko ikiruta ibindi ni urukundo.1 Abakorinto13:13
Kugira amaso abona ibyo Imana izaraga abera by Ev. NTWALI Fidele
Abo bose bapfuye bacyizera batarahabwa ibyasezeranijwe, ahubwo babiroraga biri kure cyane bakabyishimira, bakavuga ko ari abashyitsi n’abimukīra mu isi. Abavuga batyo baba berekana yuko bashaka gakondo. Iyo baba barakumbuye iyo bavuyemo, baba barabonye uburyo bwo gusubirayo. Ariko noneho barashaka
Mu ntambara zitandukanye Imana irwanirira abantu bayo
Ntushobora kuzamuka umusozi uteye intambwe imwe gusa, icyakora ushobora kuwuterera buhoro buhoro, utera intambwe imwe imwe. Ibyo ninako bimeze kubibazo uhanganye nabyo niyo byaba bingana n’umusozi. twabashije gushaka amakuru kuri bamwe mu bantu bibiliya ivuga bifuje gupfa nyamara hamwe n’uko
Ubuhamya bwa MUKANKUSI wanyuze mu nzira y’umusaraba muri Jenoside
Nitwa Mukankusi Grace, mvuka mu Majyepfo y’igihugu ahahoze hitwa Gikongoro. Ndashima Imana yandokoye kuko ntazi uko narokotse bitewe n’ibihe bikomeye nanyuzemo. Nari narashatse mu muryango mugari uvukamo abantu icyenda bose bubatse bafite abagore n’abana benshi.
Ubuzima n’amateka byaranze intumwa 12 za Yesu
Yesu yatoranyije mu bigishwa be abantu 12 abita intumwa kugirango bazasigare bakora umurimo, abaha ubutware, intego yariyo kwigisha abantu ko ubwami bwo mu ijuru buri hafi, abaha ubutware bwo gukiza abarwayi,kuzura abapfuye,gukiza ababembe no kwirukana abadayimoni. mu myaka itatu yamaze
Do you want to know your biggest enemy?
The bible teaches us that we have three enemies that try to mess up your life. They want to defeat your family, they want defeat your life, they want to steal your soul; they want keep you from having purpose
Gilgal Choir Muri stade mukebera y’I rutsiro Imana idukoreye Ibikomeye
Nkuko twabibamenyesheje choral Gilgal kuva kuwa gatanu 29/07/2016 ubu turi mu ivugabutumwa mu itorero ry’akarere ka rutsiro, Paroisse Congo Nil,Aho igitondo cyo kuri uyu wa gatandatu twaramukiye mu muganda wo kubakira abatishoboye dufanije n’ubuyobozi bw’akarere ka rutsiro, n’Umunyamabanga mukuru muri
Uko gahunda y’urugendo rwa choral gilgal rw’iminsi 2 i rutsiro ipanze
Yesu ashimwe, Gilal choir ibifurije ibihe byiza aho muri hose kandi tuboneyeho no kubibutsa gahunda y’urugendo rw’ivugabutumwa dufite mu itorero ry’akarere ka Rutsiro muri Paroise ya Congo-Nil umudugudu wa Congo-Ni. Turabibutsa ko tuzahaguruka i Kigali kuwa gatanu tariki 29/07/2016
Muri Rajepra naho ubutumwa bwiza bukiza bukomeje kuhasesekara
kuri uyu wa 24/06/2016 kuva i saa 14hoo-18hoo habaye igiterane cy’ivugabutumwa mu kigo cy’amashuri yisumbuye cya kirwa giherereye mu murenge wa Rutare akarere ka Gicumbi mu ntara y’amajyaruguru
GODLY FINANCIAL LAW/ SPIRITUAL LAWS OF FINANCIAL
HOW TO BUILD A STRONG FINANCIAL FOUNDATION?? These laws are highly applicable to a FGP People. People who decided to follow God’s plan F=follow, G=God’s , P=Plan In the universe we have laws that do not change like physical laws.
GILGAL EVANGELICAL TRIP 2016
Gilgal Choir Noneho ingendo zayo z’ivugabutumwa izikomereje mu karere kagicumbi, paroisse ya byumba,umudugudu wa kamitsinga. ni kuri iki cyumweru 05/06/2016 izahava yerekeza i rutsiro . Kuva mu mwaka wa 2011 iyi korali imenyerewe cyane ku gikorwa cy’ingendo z’ivugabutumwa mu duce
Umuhanzi NIYONSABA Elisa akomeje kugaragaza impano ye yo kuririmba
Niyonsaba Elisa ubusanzwe n’umunyamuryango wa cep w’icyubahiro(umunya muryango utari umunyeshuri) muri kaminuza y’u Rwanda ishami rya NYARUGENGE, akorera umurimo w’Imana muri CEP UR NYARUGENGE byumwihariko muri group yabagize ‘Gospel artists’ ikorera muri uwo muryango. NIYONSABA Elissa n’umukristo wo mu
Elim worship team ihishiye byinshi abakunzi b’indirimbo ziramya Imana
Elim worship team ni umutwe w’abaririmbyi mundirimbo zo kuramya Imana. Ikorera umurimo muri CEP UR Nyarugenge kurubu igiye kwinjira muruhando rw’ama worship team afite indirimbo bihimbiye zabo nkuko bigaragara mu ntego zabo zimyaka itanu.Si ukuzirimba bo ubwabo gusa ahubwo bifuza
kwita kubyo twumvise
Yesu ashime ,Uwiteka Imana twizera irahambaye cyane ndetse irushaho kugirira abayizeza imbabazi, ni umukunzi mwiza udahemuka. Ni Imana ivuga bikaba, yategeka bigakomera. Yobu yaranditse agaragaza ko Ivuga rimwe cyangwa kabiri nubwo umuntu atabyitaho.


text:
Umukambwe Yumvuhore yifuza ko umunsi w’Umuganura wakwizihizwa ku rwego rw’umudugudu
Yumvuhore Rudoviko w’imyaka 87 akaba atuye umudugudu wa Mataba, akagari ka Nkingo,mu murenge wa Gacurabwenge ho mu karere ka Kamonyi arasanga byaba byiza Umuganura wongeye kwizihirizwa ku rwego rw’umudugudu nk’uko byahozeho kera.
Uyu mukambwe avuga ko umuganura wari ufite akamaro kenshi kuko wahuzaga Rubanda n’umwami, bagasangira, bakaganira, bakamutura no ku myaka babaga bejeje . Ngo mu gihe abaturage babaga basangira n’umwami bamubwiraga ibibazo byabo bityo umwami akabikemura.
Umuganura wizihinzwaga nyuma y’isaruro ry’imyaka yose yabaga yarahinzwe mu Bugora ni ukuvuga igihembwe cy’ihinga B, hitegurwa ihinga ry’Umuhindo (Igihembwe cy’ihinga A). Uwo munsi ukaba wari inzira y’ubusabane kuko abaturage babaga basangira n’umwami, abafitanye amakimbirane bakayakemura, bagatangira ikindi gihe cy’ihinga nta ufite ingingimira ku mutima.
Ibyo ngo bigatuma imyaka ahigiye umuhindo igira umusaruro ushimishije kuko nta myaku n’imivumo uwahinze yabaga afite nk’uko Yumvuhore akomeza abivuga.
Kwizihiza umunsi w’umuganura byatangiye gushyirwamo ingufu nke mu gihe cy’abakoni bigishaga ivanjili, maze imihango yose ijyanye n’umuco bakayibuza Abanyarwanda bavuga ko ari ubupagani, butandukanye na Mungu bigishaga.
Ariko nko myaka ya 1980, uyu munsi wongeye guhabwa agaciro ukajya wizihizwa, buri tariki ya 1 Kanama, ariko na n’ubu abakuze bavuga ko udafite isura nk’iyo mu Rwanda rwo hambere.
Yumvuhore yibaza niba kuba umunsi w’umuganura ukakizihizwa ngo n’abaturage bawitabire biterwa n’ubukene cyangwa niba ari ukubera ko ibihingwa byifashishwaga muri uwo muhango bitagihingwa cyane, bikamuyobera.
Aragira ati « kera twezaga amasaka menshi tugahunika mu bigega none se ubu birihe?”
Ku bw’uyu mukambwe usobanukiwe n’akamaro k’umuganura yifuza ko ishami rishinzwe umuco ryashyira ingufu mu gufata ingamba kugira ngo umunsi w’umuganura wongere wizihizwe nka mbere ku nzego z’imidugudu ndetse no mu miryango kugira ngo Abanyarwanda bakomeze gusigasira umuco wabo.
Mu gihe uyu mukambwe avuga ko umunsi w’umuganura utakizihizwa, umukozi ushinzwe Urubyiruko Siporo n’umuco mu karere ka Kamonyi, Kayiganwa Albert, avuga ko buri mwaka wizihizwa, uyu mwaka ukaba wizihizwa tariki 1/8/2013 ku rwego rw’akarere mu kigo cy’igisha imyuga cya Rukoma (CJFP), aho uhurizwa hamwe no kumurika ibikorwa urubyiruko rwagezeho muri uyu mwaka.
Marie Josee Uwiringira


text:
Mu gushaka ibisubizo bitandukanye byo guhangana n’ikibazo cy’abana bajya mu muhanda Caritas Kigali isanga gahunda yo guteganya imbyaro ari imwe munzira yo gukemura iki kibazo.
Padiri Twizeyumuremyi Donatien umuyobozi wa Caritas Kigali yasabye ababyeyi bafite abana banyuze mu buzima bwo mu muhanda ndetse bakagororerwa mu kigo cy’Abadacogora n’Intwari ndetse n’abandi babyeyi bose ko bagomba guteganya imbyaro ubwo bagiranaga inama tariki ya 27/11/2018 ko bagomba kumenya “ guteganya imbyaro” kugirango birinde ikibazo cyo kubyara abo badashoboye kurera.
Impamvu yabasabye guteganya imbyaro nuko zimwe mu mpamvu abana batanga inyinshi zituruka ku nshingano ababyeyi babo baba batubahirije zo kubarera bigatuma batabasha kubabonera ibibatunga.
Ati “ mwa babyeyi mwe ninde mubyukuri wabasha kubona ibitunga aban 6 kandi nta bushobozi mufite, birabasaba gutekereza no kwita kuri gahunda yo guteganya imbyaro”.
Iyi gahunda icyo izafasha ababyeyi nukubyara abana bake bashoboye kurera ndetse PAdiri Twizeyumuremeyi we asanga igihe umubyeyi ataragira ubushobozi bwo kurera umwana umwe yagombye kuba aretse ku mubyara.
Mutegarugori Angerique afite abana 6 mu buhamya atanga bwatumye umwana we ajya kuba inzererezi mu muhanda nukubera ubushobozi buke bwo kubarera no kubabonera ibibatunga.
Yemera ko kubyara abana umuntu adafitiye ubushobozi bwo kurera ari ikibazo gikomeye kuko usanga abenshi atababonera ubushobozi bwo kubatunga.
Ati “ nubwo nabonye inkunga nahawe n’ikigo cy’Abadacogora n’Intwari nkabasha gukora nkivana mu bukene ntabwo byari byoroshye gukomeza kurerea abana 6 jyenyine kandi nta mikoro mfite”.
Muri gahunda y’ikigo cy’Abadacogora n’Intwari bafite harimo n’uburyo bwo kwigisha imiryango kumenya guteganya imbyaro mu buryo bwa kamere kugirango ababyeyi badakomeza kubyara abana badashoboye kurera.


text:
Padiri muri diyosezi ya Byumba yasezeye kubera gushaka umugore
Padiri Fidèle de Charles Ntiyamira wakoreraga muri Diyosezi ya Byumba, yasezeye ku nshingano ze za gisaseridoti n’izindi bifitanye isano avuga ko abitewe n’impamvu ze bwite n’ubwo avuga ko azakomeza gukorera imana nk’undi wese udite umugore.
Ibaruwa y’ubwegure bwe bigaragara ko yandikiwe Musenyeri wa Diyosezi ya Byuma, Nzakamwita Servilien, ku wa 18 Nyakanga 2021, wari umushinzwe kuva mu 2008.
Nyir’ukuyandika bigaragara ko ashobora kuba atari mu Rwanda kubera aderesi zo mu Budage yakoresheje, yavuze ko yafashe icyemezo cyo kwegura nyuma yo kubitekerezaho byimbitse ndetse akagisha inama umuryango we n’abapadiri bagenzi be.
Uyu musaseridoti yavuze ko azakomeza gukorera Imana n’umuryango wayo nk’umulayiki ariko yarashatse umugore, asaba Musenyeri kumworohereza gushyira mu bikorwa umushinga we wo gushinga umuryango.
Yakomeje avuga ko amaso ye azakomeza kuyahanga kiliziya mu gihe cyose izamuha amahirwe yo gukomeza kuyikorera yifashishije ubumenyi bushingiye kuri tewolojiya ayikesha.


text:
Umukozi w’Imana Pasiteri Emma Ntambara uyobora itorero ry’Urufatiro rwa Kristo yatangaje ko ibyaha bishoboka ko umuntu yabireka ariko ibicumuro byo hari igihe bigenda bigaruka.
Uyu mupasiteri uzwi cyane mu gukora ibitangaza ,agasengera abantu bagakira indwara,yatangaje ibi kuri uyu wa gatatu taliki ya 18 Nzeri 2019,mu rwego rwo gusobanura ijambo ryo kwihana icyo rivuga.
Aganira n’ikinyamakuru cy’Isezerano.com,yatandukanije icyaha n’ibicumuro,aho avuga ko ibyaha umuntu ashobora kubireka rwose ariko ko ibicumuro byo hari igihe bigenda bigaruka ku muntu.
Yagize ati:”Birashoboka rwose ko umuntu yakwihana akareka ibyaha,gusa hari ibyaha hakaba n’ibicumuro.Ibyaha umuntu arabyihana kuko wakwihana gusambana,ukihana no kunywa inzoga gusa hari n’ibicumuro nko kurakara,ukaba warakaranywa n’umuntu.Ibicumuro byo bitinda kuva ku muntu kuko bigenda bigaruka”.
“Ibyaha wabireka ariko ibicumuro byo hari igihe bigenda bigaruka.Nubwo igikomeye ari ibyaha ,ibicumuro nabyo bibyara ibyaha kuko iyo urakaye bishobora kuvamo kurwana,kandi na Bibiliya iravuga ngo nimurakara ntimukirize umunsi,na Yesu yararakaye ariko ntiyabigumanye”.
Pasiteri Emma Ntambara yakomeje asobanura umukiristo wihannye neza ibimuranga ,aho avuga ko ari uwabanje kumenya ibyaha bye byamugize imbata maze akabireka ubutabisubiramo.
Ati:” Umukristo wihannye neza ni umuntu wabanje kumenya ibyaha bye byamugize imbata noneho akabireka agafata n’ingamaba zo kutazabisubiramo.
Pasiteri Emma Ntambara uyobora itorero Urufatiro rwa Kristo rikorera I Gasogi ku murindi hano I Kigali akunze kugaragara akoresha ibiterane bitandukanye aho agaragara akora ibitangaza.


text:
Tom Close yavuze ko impamvu yagabuye ibi bishyimbo ari ukungira ngo babashe kwiyumvira uburyohe bwabyo bityo bashishikarire kwitabira kubihinga no kubirya mu miryango yabo kuko bigira uruhare rukomeye mu kubaka umubiri.
Tom Close yagize ati “Ubusanzwe batanga(Harvest plus) imbuto n’amakuru atandukanye ku bwiza bw’ibi bishyimbo. Uyu munsi habayeho amahirwe yo gutuma abaturage babirya kugira ngo bumve uburyohe bwabyo bamenye n’akamaro kabyo mu buryo bufatika atari bya bindi byo kubabwira bagataha.”
Yasobanuriye abaturage ibyiza byo kurya ibi bishyimbo kuko bifite intungamubiri zituma amaraso yiyongera, abana bakura neza bakomeye kandi ngo bifasha abana kugira ubumenyi mu buryo bworoshye mu ishuri kuko bibarinda kwibagirwa. Yanababwiye ko mu muryango we barya ibi bishyimbo gusa ndetse kuva batangira kubirya ubuzima bwarushijeho kuba bwiza.
Umuyobozi wa Harvest Plus mu Rwanda Lister Katsvairo yavuze ko gufatanya na Tom Close kugabura ibi bishyimbo ari ukugirango ubutumwa atanga mu ndirimbo afatanyije na bagenzi be bwumvikane kurushaho bityo bashishikarire kubihinga no kubirya.
Uretse ibishyimbo bikungahaye ku butare, bagaburiwe andi mafunguro nayo akungahaye ku ntungamubiri zituma umuntu arushaho kugira ubuzima bwiza.


text:
Nk’uko twabitangarijwe na Fulgence Nkundabakuze, umuyobozi w’ishami rya REG mu Karere ka Burera, ngo iyi miyoboro yubatswe mu Mirenge ya Nemba, Rwerere, Rugarama, Kagogo, Cyeru, Rugendabari, Ruhunde ndetse n’igice kinini cy’Umurenge wa Cyanika. Hari n’indi Mirenge yo mu Karere ka Rulindo yagezemo iyi miyoboro ari yo Base na Cyondo.
Yagize ati “Iyi miyoboro yadushoboje kugeza amashanyarazi ku ngo zisaga 4,790 ariko zizakomeza no kwiyongera kuko ubu uduce twinshi muri aka Karere tugerwamo n’imiyoboro, ku buryo n’abasigaye batarayahabwa tuzayabagezaho mu buryo bworoshye bidasabye kubaka imiyoboro minini.
Nkundabakuze avuga ko muri rusange imiyoboro yubatswe igera ahantu henshi ku birometero bisaga 100 ku buryo nta kabuza umubare w’ingo zigenda zihabwa amashanyarazi uzakomeza kwiyongera.
Ati “Urebye umubare w’ingo zifite amashanyarazi mu Karere warazamutse cyane kuko ubu tugeze ku ijanisha rya 54.2% kandi kubera ko imiyoboro yakwirakwijwe henshi, kuyagura bizoroha bityo tugere ahandi henshi tutarayageza ubu. Dufite rwose icyizere ko tuzagera ku 100% bitarenze 2024 tukagera ku ntego igihugu cyiyemeje.”
Bamwe mu bagejejweho amashanyarazi muri iyi Mirenge bavuga ko bishimira intambwe bateye kuko bayitezeho impinduka mu mibereho ya buri munsi n’iterambere.
Jean Claude Mbihayimana utuye mu Mudugudu wa Tatiro mu Kagari ka Cyahi mu Murenge wa Rugarama, yavuze ko amaze ukwezi kumwe ahawe amashanyarazi.
Ati “Tariki 17 z’ukwezi gushize nibwo nabonye amashanyarazi. Twarishimye cyane tubonye tuvuye mu kizima. Ubu rero ndateganya kuwubyaza umusaruro. Nari nateganyije gushyiraho icyuma gisya ariko hari abantanze guhita bakizana. Ubu rero naguze imashini yogosha ndetse ngura n’ipasi. Ubu nogosha abantu batuye muri aka gasantere abandi nkabaterera ipasi bakagenda basa neza bakampa amafaranga. Mbese twatangiye kuwubyaza umusaruro.”
Sindikubwabo Jean Pierre na we atuye mu Mudugudu wa Rubeja mu Kagari ka Cyahi avuga ko afite ibyishimo by’uko yavuye mu kizima.
Ati “Twari dutuye ahantu kure ku buryo tutari kubona ubushobozi bwo kwikururira umuriro. Ubu rero umuriro twarawubonye turishimye, turi kurara ahantu habona, radio ziri kuvuga, televiziyo na zo twaziguze, mbese turishimye cyane”.
Imibare igaragaza ko mu Rwanda, ingo zifite amashanyarazi muri rusange zisaga 65.9% harimo izikoresha afatiye ku muyoboro mugari n’izikoresha adafatiye ku muyoboro mugari yiganjemo akomoka ku mirasire y’izuba.


text:
Kim Kardashian , umugore wa Kanye West yatoboye avugira mu ruhame ku bibazo byo mu mutwe bivugwa ku mugabo we umaze iminsi yandika amagambo kuri Twitter agatera benshi kumwibazaho.
Abinyujije kuri Instagram, Kardashian yanditse ati “Nk’uko benshi muri mwe mubizi, Kanye West afite ibibazo byo mu mutwe bituma avuga nabi rimwe na rimwe abantu bakibaza ko abiterwa n’ubugome, kandi ntaho amagambo ye aba ahuriye n’ibikorwa. Ni byo bita ‘bi-polar disorder”.
Kim Kadashian akomeza agira ati “Umuntu wese ufite icyo kibazo cyangwa afite umuntu wa hafi ye ufite icyo kibazo, murabizi ukuntu bigora kubyakira, ni umuntu w’umuhanga ariko unagoye cyane, kuko amagambo ye ntakunze kujyana n’ibyo aba agambiriye.
Kanye West ni umwe mu baraperi b’ibyamamare bubashywe muri Leta zunze ubumwe za Amerika, ndetse muri iyi minsi arimo kugerageza kwiyamariza kuyobora Leta Zunze Ubumwe za Amerika, ariko ubwo aheruka mu gikorwa cyo kureshya amajwi bwa mbere n’amagambo amaze iminsi yandika kuri Twitter yasigiye abantu urujijo.
Kim na Kanye bashakanye muri 2014, bafitanye abana bane.
Mu butumwa Kardashian yanditse kuri uyu wa gatatu, yavuze ko atigeze yifuza kuvuga uburyo ibibazo byo mu mutwe byazonze umugabo we byagize ingaruka mu muryango wabo, kubera ko atashakaga ko bigira ingaruka ku bana babo, kandi akazirikana ko umugabo we afite uburenganzira ku kutavogerwa mu birebana n’ubuzima bwe.
Mu butumwa bwe, ati “ Ariko uyu munsi nifuje kugira icyo mbivugaho kubera ko abantu bakomeje kumuha akato no gufata uburwayi bwe uko butari, abazi iby’ubwo burwayi cyangwa iyo mwitwarire igoranye bazi neza ko umuryango ntacyo ushobora kubikoraho keretse iyo ufite icyo kibazo akiri umwana”.
Kardashian akomeza agira ati “Abantu batazi ibirebana n’icyo kibazo usanga akenshi ari bo bacira umuntu urubanza kandi ntibumve ko umuntu ufite icyo kibazo, ahubwo aba akeneye na we kugira uruhare mu nzira yo kumufasha gukira n’ubwo inshuti n’umuryango ntako baba batagira”.
Kardashian West yamokeje avuga ko umugabo we abantu bakomeje kumwikoma kubera ko ari icyamamare no kuba hari igihe imyitwarire ye itera kumwibazaho, ariko asaba abantu kumwumva no kutamutererana.
Kardashian ndetse akemeza ko kuba Kanye West ari icyamamare, ukongeraho ko ari umwirabura, utaretse n’ikibazo yatewe n’urupfyu rwa nyina, byose ngo bimukoraniraho bikamutera kugira imyitwarire ituma bamwe bamufata uko atari kandi nyamara ngo ari umuntu w’umuhanga, ushyira mu gaciro kandi uhora agerageza kugera kuri byinshi, nubwo bigeraho bikazamba kubera ko hari igihe amagambo ye anyurana n’imigambi aba afite.
Kardashian asoza ubutumwa bwe asaba itangazamakuru n’abaturage kugerageza kumva umuryango we no kuwushyigikira kugira ngo ubashe gusohoka muri ibyo bibazo.


text:
KAYINAMURA Bernard
Muri iyi minsi,amanama yose yongeye kubura ibintu bya « Ndi Umunyarwanda » ku buryo bitangiye kudutera ikibazo.Umuyobozi wese ufashe ijambo agomba gukora uko ashoboye ngo adataha adasohoye mu kanwa ke « Jenoside yakorewe Abatutsi ».Rimwe na rimwe aho twicaye tukibaza icyo ibi bintu bihatse n’uko bizaba bimeze mu kwezi kwa kane!Ese byombi bihuriye kuki?
Umwana yarantunguye!
Mu gihe narinkibitekerezaho mu mutima wanjye,natunguwe n’uko abana bo bateye intambwe yo kubyibazho beruye.Ubwo twari ku meza tunumva amakuru,umwana umwe yarateruye ati: »Mama,kuki kuri Radiyo bavuga ‘Jenoside yakorewe Abatutsi’ kandi mu ishuri batwigisha ko nta moko abaho?Ese Abatutsi si ubwoko cyangwa ni bwo bwoko bwonyine bubaho?Niba nta bwoko bubaho se,’Jenoside yakorewe abatutsi yakozwe na ba nde? »
Nanjye nti : »Baza so ni we wabimenya! »Umwana ati: » Na we ndamubaza ibye kuri Ndi Umunyarwanda. » Ahita ahindukira amureba ati, »Ngaho mbwira nawe,papa:ko mwarimu yadusabye ko ababyeyi bajya batuganiriza kuri Ndumunyarwanda,ubundi imaze iki kandi dusanzwe turi bo,twaranavukiye no mu Rwanda?Cyangwa buriya ireba abantu nka Marume Minani watahutse ava Tanzaniya na Tante Zayinabu wavuye i Burundi?
Bucura wacu yahise atanguranwa ati, »Papa,njyewe ndabizi:ni ukugira ngo tudakomeza kwitwa ABAROKOTSE babeshejweho no gufashwa kandi Ndi Umunyarwanda ari ukwihesha agaciro. » Twahise turebanaho tubura iyo dukwirwa.Nuko tuti, »Ibyo bibazo birakomeye, mureke dusenge turye,ubundi tubiragize Imana ni yo izatanga igisubizo.
None rero nanjye ndibariza
Ibibazo by’aba bana n’ubwo twabiburiye igisubzo,nanjye byanteye kwibaza byinshi.Umugore we yabijyanye mu masengesho,numva bidahagije.Akaba ari yo mpamvu nanditse ngo ababishoboye bamfashe kubiganiraho kuri uru rubuga kuko mu nama zisanzwe, tujyayo gutega amatwi gusa. Icyo mbaza ni iki:Umuntu utavuze Jenoside yakorewe Abatutsi,aba akoze icyaha koko?Kubyitsaho cyane(insister)ntibisobanuye ko hari indi yakorewe abandi batavugwa?Ikindi:niba Abatutsi ari Abanyarwanda(keretse haba hari ubihakana),kuki hatakoresha « Jenoside nyarwanda »bityo bikumvikana neza ko yakorewe Abanyarwanda,ikozwe n’Abanyarwanda bityo Ndumunyarwanda ikaba umuti w’ibikomere n’inzira y’ubwiyunge nk’imwe yo muri Gacaca Nkirisitu(Diyosezi ntibuka neza): »Sinzongera kwibagirwa ko uri umuvandimwe wanjye »
Niba mubinyemereye,kimwe n’ubuyobozi bw’uru rubuga,ibitekerezo byanyu nzabisanga muri cya gice cya « commentaires ».Kandi ndabizeye kuri ibyo bisubizo,n’ubwo nzi neza ko bamwe badashaka gutekereza(penser librement)bazahita bahanantura ibitutsi n’ibirego byo « guhakana »no « gupfobya »;na bo nzabakira kandi tuganire.
By Kayinamura Bernard/Kimironko


text:
Ubukwe bwabereye mu karere ka Kicukiro mu Murenge wa Gikondo buri kuvugwa cyane hirya no hino nyuma y’aho umukwe yatanye umugore wa mbere abana batanu hanyuma uyu mugore wareraga abana wenyine yiyemeza kugera aho bwabereye arabuzambya.
Ubwo Dukuzumuremyi Janvière yamenyaga amakuru ko umugabo we babyaranye abana batanu maze akamuta agiye gusezerana n’undi mugore mu rusengero,yahise ava mu murima aho yari ari guhinga vuba na bwangu, ahita yitegura ndetse ategura n’abana be kugira ngo ajye kureba niba inkuru yari amaze kwakira ari impamo.
Umugore akinjira mu rusengero, yasanze pasiteri amaze guhagurutsa abageni ndetse igikorwa cyo kubashyingira kigiye gutangira.
Acyinjira,yahise ajya imbere aho umukwe n’umugeni bari bahagaze bitegura gusezerana ahita afata amashingu uyu mugabo wamutaye,umudiyakoni aje kumubuza avugira hejuru "Mumbabarire dufitanye ikibazo ntacyo mvugana namwe."
Bagerageje kumusohora no kumwinginga ngo bakemura ikibazo gihari arabyanga,yicara hasi ararira ndetse n’abana be yazanye bararira,ibyari ugusezerana birazamba.
Mu marira n’agahinda kenshi,uyu mugore yagaragaje uko umugabo we yaramutanye abana akaba agiye kubaka urundi rugo nyamara abo yabyaranye n’uyu mugore atamenya uko biriwe n’uko baramutse.
Nkuko amashusho ya Afrimax TV yari ihari yabyerekanye,Janvière yavugaga ko atari bwemere ko umugabo we asezerana badakemuye ikibazo n’abapasiteri bakamusaba ko yaza bakagikemura ariko akavuga ati "Nawe naze."
Byabaye ngombwa ko iki gikorwa kiba gisubitswe, abapasiteri bafata umukwe n’umugeni we ndetse n’uyu mubyeyi wari wazanye n’abana be, bajya kwiherera bonyine kugira ngo iki kibazo bagihe umurongo.
Byahinduye isura ubwo uyu mugore n’abana batatu binjiraga mu cyumba cy’umwiherero ariko mu kanya gato,uyu mubyeyi uvuga ko yareraga abana wenyine asohoka ndetse arira cyane, agaragaza ko atari kunyurwa n’uburyo ikibazo cye bari kugikemuramo.
Yashimangiye ko icyo ashaka atari isezerano ry’umugabo wamutanye abana batanu, ahubwo akeneye kubona abana be babiri umugabo yatwaye ndetse akabamwimaho uburenganzira, hanyuma agafata inshingano z’abana be nka papa wabo wababyaye.
Bitewe n’uburyo uyu mubyeyi yagaragazaga uburyo iki kibazo kiri gukemurwamo, hitabajwe inzego z’umutekano ndetse bidatinze zihita zihasesekara, zigerageza guhuza impande zombi.
N’ubwo bitari byoroshye, basabye umuryango w’umugabo kubahiriza uburenganzira bw’umubyeyi ku bana be, ndetse akajya ababona igihe cyose abashakiye.
Mu marira menshi, uyu mubyeyi agaragaza ko ikifuzo cye gikomeye ari ukubona uburenganzira ku bana be umugabo we yatwaye iwabo, ndetse bakabamuha akabirerera kuko abana be batagomba kurerwa nk’imfubyi kandi bagifite ababyeyi bose.
Mu kiganiro yagiranye n’Ikinyamakuru InyaRwanda,uyu mugore yemeje ko ibyabaye ari impamo ndetse atari kera kuko “byabaye kuwa gatandatu w’icyumweru gishize,ndetse, anavuga ko icyo akeneye ku mugabo we ari abana babiri b’impanga yamutwaye ndetse bakanashaka uburyo aba bana babyaranye bazabaho.
Yagize ati: “Yego iyo nkuru yabaye nimugoroba nta n’ubwo ari kera, byarangiye batabasezeranyije barabirukana mu rusengero, bababwira yuko tuzabanza gukemura ibibazo dufitanye ubwo nyine birangira bupfuye nange ndataha.
Njyewe icyo nari nkeneye si isezerano. Njyewe umugabo twarabanye ariko tubana mu buryo butemewe n’amategeko, ariko mu gihe ashaka gushaka undi njyewe ntarasezeranye nawe ni uburenganzira bwe, ariko yagombaga kubanza kubahiriza uburenganzira bw’abana yabyaye. Kuko abana batanu ni umuzigo ni umuryango ukomeye ku buryo atansigira inshingano zabo njyenyine ngo nzishobore”.
Yakomeje ati: “Ikintu njyewe namushakagaho ni uko ampa abana batanu banjye afite kuko bose bavuka munda imwe ya se na nyina, yamara kubampa ubundi bakangenera n’uko bagomba kubaho n’aho kuba, n’ikizabatunga. Bakamenya niba bagomba kubishyurira ishuri, ibigenerwa umwana byose bakabikora.’’
Uyu mubyeyi yavuze ko hashize imyaka ibiri uyu mugabo amutaye, ndetse amujyanye abana b’impanga yari yaribarutse ku nshuro ya mbere kuko yibarutse impanga inshuro ebyiri.
Yagize ati: “Hashize imyaka ibiri antaye, yajyanye bariya bana b’impanga ambwira ko bagiye gusura iwabo ubwo rero inda yansiganye nayo yavuyemo impanga zikurikira izindi yajyanye.’’
Uyu mugore yabwiye InyaRwanda ko abana kugeza na n’ubu atarababona ariko akibategereje, ndetse yakorerwa ubuvugizi kugira ngo ababone ndetse amenyerwe n’uko babaho, naho ubundi ngo ibyo kujya kubana n’undi mugore ni uburenganzira bwe.
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Mudandi Frank yasohoye indirimbo yitwa “Kabana” ivuga ku mukobwa
ureshya igitsina gabo.
Umuhanzi Mudandi Frank ubusanzwe witwa Ndamyirokoye François
yasohoye indirimbo yitwa “Kabana” ivuga ku mukobwa uba ufite
umukunzi akambara imyambaro ireshya abandi basore cyangwa abagabo
umukunzi we agahangayika.
Mu kiganiro yagiranye na Ibyamamare.com yavuze ko impamvu iyo ndirimbo yayihimbye ari uko ari ibintu abona bikunda kubaho mu buzima busanzwe.
Yagize ati “ Indirimbo yanjye ivuga ku mukobwa uba ufite umukunzi
cyangwa umugore uba ufite umugabo ariko akambara imyambaro
ireshya abandi ,umukunzi we akabura amahoro yibwira ko bamumutwara”.
Uyu muhanzi avuga ko akomeje gutegura Alubumu ye iyo ndirimbo
yitwa Kabana akaba ari imwe mu ndirimbo zizaba zigize iyo Alubumu
avuga ko azasohora muri uyu mwaka aho azakora n’igitaramo cyo
kumurika iyo Alubumu.
Ku rundi ruhande indirimbo ye nshya yitwa Kabana yakozwe na Iyzo
Pro muri Country Records.
Avuga ko kandi iyo ndirimbo yayikoze mu rwego rwo kugira ngo abantu
bakunda kubyina barusheho kwishima kuko kuko ari indirimbo ibyinitse
cyane.
Zimwe mu ndirimbo zizaba zigize Alubumu ye avuga ko harimo iyitwa
“Ni Miss”, “ Cherie” yakoranye na Young Grace, “Umuntu mbwa”
yakoranye na Jay C n’iyitwa “Kenyera ukomeze” yakoranye na Intore
Masamba, Makanyaga, Mariya Yohana na Nzayisenga Sophia.
Alubumu ye kandi avuga ko izaba iriho izindi ndirimbo zirimo izo azaba
yarakoze wenyine n’indi imwe azahurizamo abahanzi bagera kuri 4.
Indirimbo Kabana ya Mudandi Frank


text:
Ibintu bitangaje bivugwa kuri karuboni
Hari igitabo cyavuze ko “karuboni ari ikintu cy’ibanze ku buzima” (Nature’s Building Blocks). Imiterere yayo yihariye ituma uduce twayo dushobora gufatana hagati yatwo cyangwa tugafatana n’ibindi bintu byo mu rwego rwa shimi. Ibyo byose iyo bihuriye hamwe bikora amatsinda abarirwa muri za miriyoni, amenshi muri yo akaba akivumburwa na n’ubu.
Nk’uko ingero zagaragajwe hasi aha zibyerekana, atome zigize karuboni zirafatana, zikagira amashusho atandukanye. Zishobora kuba zimeze nk’akagozi, piramide, impeta, urupapuro cyangwa udutiyo duto cyane. Ni ukuri karuboni ni ikintu gitangaje!
DIYAMA
Ni karuboni igizwe na atome zihura zigakora piramide. Ibyo bituma diyama ikomera cyane kurusha ibindi bintu byose bigize umutungo kamere. Diyama nyayo ahanini iba igizwe n’itsinda rya atome.
GARAFITE
Ni karuboni igizwe na atome zitsitse kandi zigerekeranye nk’ikirundo cy’impapuro, buri rupapuro runyerera ku rundi. Iyo miterere ni yo ituma ivamo amavuta meza y’imashini kandi ni na yo ivamo umuti w’ikaramu y’igiti. *
GARAFENE
Ni karuboni igizwe na atome nyinshi zifatanye zigakora ishusho ya mpandesheshatu nyinshi, mbese nk’uko ikinyagu kimeze. Garafene iba ikomeye cyane kurusha icyuma. Akamanyu gato cyane k’umuti w’ikaramu y’igiti uko kaba kangana kose kaba gafite garafene nke cyane.
FILERENE
Ni karuboni igizwe na za molekile zifukuye ziteye mu buryo butandukanye. Hari izimeze nk’udupira two gukina duto cyane n’izindi zimeze nk’udutiyo duto cyane tutaboneshwa amaso. Kamwe kaba kareshya na 1/1.000.000.000 cya metero.
IBINYABUZIMA
Ingirabuzimafatizo nyinshi z’ibimera, inyamaswa cyangwa iz’abantu zigizwe na karuboni. Iyo karuboni iboneka mu binyasukari, ibinure no muri za aside ziba muri poroteyine.
‘Imico y’[Imana] igaragarira mu byaremwe.’—Abaroma 1:20.
^ par. 7 Reba ingingo igira iti “Ni nde ufite ikaramu y’igiti?” yasohotse mu igazeti ya Nimukanguke! yo muri Nyakanga 2007 (mu gifaransa).


text:
Utuntu n'Utundi
Mu Myaka Miliyoni 20 Ishize Umuntu Yari Afite Umurizo
Bisa n’aho bitangaje ndetse bigoye kubyemera, ariko abahanga mu binyabuzima bemeza ko mu mwaka miliyoni 20 ishize, umuntu yahoranye umurizo uza kuvaho kubera imikorere idasanzwe yabaye mu turemangingo fatizo twe.
Iyi mikorere niyo bita genetic mutation mu Cyongereza cy’abahanga mu binyabuzima.
Abashakashatsi bo muri Kaminuza ya New York barasuzumye basanga hari imikorere idasanzwe yabaye mu kanyabuzima fatizo bita TBXT gasanzwe kaba mu bantu no mu bindi bisabantu.
Ibi bisabantu ni inguge n’ingagi. Inguge mu Cyongereza bazita Chimpanzees n’aho ingagi bazita Gorillas.
Akanyabugingo fatizo kitwa TBXT kagizwe n’inyuguti 300 ziri mu ntimatima zako nk’uko umuhanga witwa Bo Xia abyemeza.
Imikorere idasanzwe yakavutsemo mu gihe cy’imyaka miliyoni 20 ishize, ni yo yatumye abantu ndetse na bimwe mu bisabantu batakaza umurizo.
Burya umwana mu nda ya Nyina aba afite umurizo
Birashoboka cyane ko hari abasomyi ba Taarifa batari bazi ko iyo umwana ari mu nda ya Nyina hari igihe kigera akaba afite umurizo!
Uyu murizo niwo uza guhinduka utugufa duto tugize umusozo w’uruti rw’umugongo.
Uyu musozo bawita coccyx cyangwa tailbone( igufwa ry’umurizo).
Ya mikorere twavuze mu bika byabanje ivugwaho gutuma abatu batakaza umurizo bahoranye mbere, yatewe ni icyo abahanga bise Alu, aka kakaba akantu kaje kuvangira imikorere yari isanzwe mu ntimatima y’akaremangingo fatizo, bituma icyahoze ari umurizo wagaragaraga inyuma kizimira buhoro buhoro uko imyaka yahise indi igataha.
Mu Kinyejana cya 19, Umwongereza witwa Charles Darwin yanditse mu gitabo yise The Descent of Man ko hari ibimenyetso yabonye byerekana ko hari impinduka mu miterere y’abantu b’ubu n’abasekuru babo, ariko ntiyashoboye gusobanura ko umusozo w’uruti rw’umugongo w’umuntu wahoze ari umurizo we.
Ibindi bisabantu bidafite umurizo ni ingagi, inguge, inkende zo mu bwoko bwa Bonobos n’igisabantu kitwa Orangutans.
Kuba umuntu yaratakaje umurizo bishobora kuba biri mu byamufashije kugenda yemye, agendesha amaguru abiri.
Ese ubundi umurizo ufite akahe kamaro?
Umurizo w’ifi uyifitiye akamaro gatandukanye n’aho umurizo w’inka uyifitiye.
Umurizo w’ifi uyifasha koga mu mazi ifite icyerekezo gihamye mu gihe umurizo w’inka uyifasha kwirukana amasazi ayiruma no kwerekana uko yumva imerewe. Ikimasa cyarakaye kiteguye kurwana n’ikindi gishinga umurizo.
Imbwa, injangwe na kangaroos ni inyamaswa zifite umurizo uzifasha kwicara, kwiruka no guhagarara zikumva zihamye, zifite icyo bita ‘balance’.
Umurizo w’inkende uzifasha kurira ibiti no kubimanuka mu buryo bworoshye kandi zidakoze impanuka.
Akandi kamaro k’umurizo ni uko ari uburyo bwo gutumanaho, inyamaswa ikaba yaha indi ubutumwa runaka binyuze mu murizo.
Hari indirimbo abana bigaga mu mashuri y’incuke ya kera baririmbaga bavuga ko ‘injangwe izunguza umurizo, ihekenya amenyo’.
Nibyo koko iyo injangwe yarakaye hari uburyo izunguzamo umurizo kimwe n’uko iyo imbwa yishimiye shebuja nabwo igira uko ibyerekana ikoresheje umurizo.
Inyamaswa isa n’ihene yo mu ishyamba bita deer iyo yumvise umunuko uterwa n’uko intare ziri hafi aho, izunguza umurizo mu rwego rwo kuburira izindi ko zugarijwe n’akaga.
Hari n’imirizo y’inyamaswa runaka iba irimo uburozi k’uburyo uwo murizo uba ari intwaro ikomeye.
Inyamaswa nk’imiserebanya zifite ubushobozi bwo kwikata umurizo kugira ngo zijijishe izindi nyamaswa ziba zizihiga ngo zizirye.
Nta nyamaswa ifite umurizo uyifitiye akamaro yaruta inyoni.
Umurizo w’inyoni( ni ukuvuga ya mababa asa n’ahagaze ari inyuma) niwo uyifasha kuguruka iva hasi ijya hejuru, ndetse yagera no hejuru ku butumburuke yifuza, igashobora kuguruka mu buryo bw’umurambararo yumva itekanye.
Uriya murizo niwo utuma itabirinduka bityo ikaguruka itekanye.
Iyo inyamaswa igize ibyago igacika umurizo, iba igize ubusembwa bukomeye bwatuma ishobora no gupfa.


text:
Gicumbi: Abagore bakora imirimo iciriritse ntiboroherwa no kwizigamira
Bamwe mu babyeyi bakora imurimo y’amasuku mu nyubako za Leta mu karere ka Gicumbi, kwizigamira babyumva nk’inkuru, kuko bahembwa make, bakabura aho bavana ayo kuzigama.
Umwe mu babyeyi twasanze ku karere ka Gicumbi akora amasuku, yatubwiye ko akazi akora ari amaburakindi kuko n’umwambaro bimugora kuwukuramo.
Ati “Amafaranga mpembwa hano, ni ukugaburira abana, ni ukwanga gusabiriza, mu minsi yashize ho baranatwamburaga tukabura aho tugana.” Uyu mubyeyi ufite abana 2 ariko utarashatse ko tuvuga amazina ye, ngo yanze kwiyandarika kugira ngo arere abana be, ariko ubuzima ntibunworoheye.
Mukarukundo Madoleine, nawe utuye mu murenge wa Byumba, akagari ka Murama, umudugudu wa Gacaca, ufite umugabo n’abana 3, akora akazi k’amasuku mu karere Gicumbi akaba akorera sosiyete yitwa BAJ Ltd, avuga ko nubwo COVID19 yaje itunguranye, ariko ntibimubuza gukomeza kurwazarwaza we n’umutware we, kugira ngo bateze urugo rwabo imbere.
Uyu mubyeyi ukora akazi abandi bafata nk’akagayitse yatubwoye impamvu yahisemo kugakora.
Ati “Nabonaga umugabo wange amafaranga akorera adahagije, mfata umwanzuro wo kuza gusaba akazi hano, kugira ngo duhuriza hamwe duteze imbere ingo zacu.”
Muri ayo mafaranga akorera, abasha kugura isabune, akamesa, kuburyo atambuka asa neza
Covid19.
Uyu mubyeyi yabanje guhagarara ubwo covid19 yari ikiza, agira impungenge zo ubuzima bugiye kumugora, ariko nyuma yaje gusubira mu kazi ubuzima burakomeza.
Kwizigamira birabagora kuko amafaranga ni make, ariko bagerageza kwishakamo ibisubizo kugira ngo barere abana babo.
Ku bijyanye no kwigisha abana babo mu gihe amashuri atarafungura, Madoleine yagize ati “Nubwo nirirwa ku kazi, ariko umugabo wange ukunda kuba ari mu rugo afasha abana kwiga, kuburyo abona nta kibazo”
Muyizere Valentine ushinzwe abakozi muri BAJ Ltd, we yavuze ko, bakabaye bishimira gufasha abakozi babo kwizigamira, ariko impamvu batabikora nuko abo bakozi bahindagurika buri munsi.
Yagize ati ” Twakabaye tubahuriza mu matsinda yo kwizigama, ariko biragoye kukoujya kumva ukumva ngo runaka yabonye akazi ahandi agenda atanasezeye, cyangwa ngo yishyingiye… mbese biragoye kumenya uzahaguma.”
Ubwo twifuzaga kuvugisha Visi Meya ushinzwe imibereho myiza y’abatyrage muri aka karere ka Gicumbi ngo atubwire uko bafasha abagore bakora imirimo iciriritse, yatubwiye ko adahari, ubu twaramwandikiye, tukaba ditegereje icyi azabivugaho.
Marie Louise Uwizeyimana.


text:
Kwizera gukiza
Abafilipi 3:9 kandi mboneke ko ndi muri we ntafite gukiranuka kwanjye kuva mu mategeko, ahubwo mfite ukuzanwa no kwizera Kristo, ari ko gukiranuka kuva ku Mana guheshwa no kwizera.
Abakristo benshi bakunze gusobanurira abantu ko dukizwa n’amaraso ya kristo binyuze mu kumwizera gusa bidaturutse mu kubahiriza amategeko, nk’uko pawulo na Yesu babyigishije kenshi, ndetse n’izindi ntumwa. (Abagalatiya 2:16; Abefeso 2:8-9; Abefeso 1:13; Yohana 3:16-18; Yohana 3:36; Yohana 8:24; Yohana 6:28-29; Yohana 6:40; Yohana 6:47; Yohana 11:25; Yohana 20:31; Ibyakozwe n’intumwa 16:31; Abaroma 3:22; Abaroma 3:24-26; 2Timoteyo 3:15; 1Yohana 5:10; Abagalatiya 3:26; Abaroma 1:17, …) n’indi mirongo myinshi uko ibigaragaza, koko ntabwo dukizwa n’imirimo myiza twakora, ahubwo dukizwa no kwizera byonyine.
Benshi bahita bibaza “Kwizera gute?, Kwizera bivuze iki?”.
Mu baheburayo igice cya 11 hasobanura kwizera icyo aricyo, ndetse hagatanga n’ingero nyinshi z’abizeye. Umurongo waho wa mbere utangira ugira uti “Kwizera ni ukumenya rwose ibyiringirwa udashidikanya ko bitazaba, kandi ni ko kuduhamiriza ibyo tutareba ko ari iby’ukuri.”, muri macye kwizera ni ukwemera byukuri ko ikintu runaka ari cyo udashidikanya, n’iyo nta gihamya waba ufite. Urugero: wizerako isi ibaho kuko uyibona, ariko wizerako umuyaga ubaho nubwo utawubona, kandi wizerako urukundo n’ubwenge bibaho n’ubwo nabyo utabibona. Hari n’abatizera ko isi ibaho n’ubwo bayibona, ndetse batanizera n’ibindi byose batabona. No kwizera iby’Imana rero ni uko, uwizera inzira zayo atabishidikanya niwe uba uyizera, yaba afite gihamya cg ntayo afite; Naho utayemera ntanemere ibyayo byose ntaba ayizera.
Ariko hariho imyizerere myinshi, kandi imyizerere yacu niyo iba iyoboye hafi ubuzima bwacu bwose, ndetse na byinshi twemera nk’amahame (urugero: isi irazenguruka, hitler yishe abantu, n’ibindi) byose tubyemerera mu kwizera ababitubwiye, ntabwo tubyemera kuko tubifitiye gihamya ubwacu; Ibijyanye na siyanse abantu babyizerera mu banyasiyanse, iyo wizera kanaka mubyo akora, icyo akubwiye ucyemera utyo kuko ariwe wakivuze kandi umwizera muri ibyo, atari uko wakipimiye wowe ubwawe. Ndetse iyo myizerere niyo dushingiraho dufata imyanzuro mu buzima bwacu bwose. Iyo ibyo twizera ari ukuri koko, icyo gihe bidufasha gufata imyanzuro iboneye ku buzima bwacu; Naho iyo ibyo twizera ku kintu runaka ari ikinyoma, icyo gihe dufata imyanzuro itaboneye. Abizera ko amoko y’abantu bamwe ari inyamaswa babica nk’inyamaswa, abizera ko abantu bose bangana bakubaha buri umwe, bityo bitewe nibyo twizera ku kintu runaka bidufasha gufata imyanzuro iboneye iyo ibyo twizera ari ukuri, cg itaboneye iyo ari ibinyoma.
Imana yizerwa mu buryo butandukanye, kandi ikizerwaho ibintu byinshi bitandukanye. Ku byerekeye kubaho kwayo, hari abizera ko ibaho, mu gihe abandi batabyizera. Kubyerekeye irema, hari abizera ko ibaho ariko itaremye isi, abandi bati Imana ni isi, abandi bati Imana niyo yaremye isi, n’ibindi. Kuba hari ibyo wakwizera ku Mana bitandukanye rero bituma abantu bibaza “Ese ni iki nkwiye kwizera ku mana ngo nkizwe?, Ese ni ukwizera ko ibaho? ese ni ukwizera ko yaremye isi? Ese ni ukwizera ko ari imwe? Ese ni ukwizera ko iberaho hose icyarimwe?”, birumvikana kuko hari byinshi wakwizera ku mana, ariko siko byose byagukiza, ndetse Yakobo yabwiye abantu rimwe ati “Wizera yuko Imana ari imwe rukumbi. Ibyo ni byiza, ariko abadayimoni na bo barabyizera bagahinda imishyitsi.(Yakobo 2:19)”. Kuba wizera ko Imana ari imwe ntibivuzeko bizagukiza, kuko ibyo abadayimoni nabo barabyizera, kandi hari byinshi uhuje nabo mu myizerere y’Imana.
Ni iyihe myizerere iba ivugwa rero iyo bavuzeko “Dukizwa no kwizera gusa bidaturutse ku mirimo.”? Ni imyizerere ijyanye n’agakiza k’umuntu. Ese wizerako Imana yagukijije ibyaha byawe byose binyuze mu gitambo cyayo gusa bityo ukazaragwa ubwami bw’ijuru ? cg wizerako ukwiye gukorera ijuru ukwawe ukitangira ibitambo cg ugakora imirimo myiza ukikiza urubanza rwayo? Icyo nicyo usabwa kwizera, kuko iyo wakiriye igitambo cy’amaraso ya kristo mu kwizera nibwo uhabwa ubugingo buhoraho, usomye Imirongo yose yigisha ko dukizwa kubwo kwizera uzasanga igusobanurirako igikwiye kwizerwa ari Kristo, tukamwakira nk’umukiza w’ubugingo bwacu bw’iteka, ntitwishingikirize ku mbaraga zacu cg Imirimo yacu, ahubwo tukizerako igitambo cye aricyo kizatuma twinjira mu bwami bw’Imana. Icyo nicyo usabwa kwizera bya nyabyo ngo ukizwe wungwe n’Imana, ibindi byose nta gakiza waboneramo (Abaroma 3:24-26).


text:
Kuva kuri uyu wa gatandatu tariki ya 28 Werurwe 2020, Leta y’u Rwanda yatangiye gahunda yo gutanga ibiribwa urugo ku rundi ku miryango ifite ibibazo biruta iby’abandi mu kubona ibyo kurya muri ibi bihe bidasanzwe igihugu kirimo byo kurwanya icyorezo cya COVID 19.
Ibiribwa byatanzwe ni ifu y’ibigori (Kawunga),umuceri n’ibishyimbo.Buri muryango wagenerwaga ibiro bitatu kuri buri kiribwa, bizamara iminsi itatu.
Mu midugugu itandukanye y’Umujyi wa Kigali aho ibyo biribwa byatangiye gutangwa, abantu bagaragazaga ko babikeneye ari benshi ugereranije n’ibyatanzwe.
Nubwo buri rugo rwabizanirwaga iwabo, mu midugudu imwe n’imwe y’Akagari ka Rugenge , umurenge wa Muhima mu Mujyi wa Kigali, (ahazwi ku izina ryo mu Kiyovu cy’abakene) abantu bavaga mu ngo bakajya ku mihanda kurunguruka niba nabo bagerwaho.
Mu mudugudu w’Ubumanzi,Akagari ka Rugenge mu murenge wa Muhima , bahaye imidugudu itatu kuri ine ikagize .Umudugudu w’ Imihigo myiza niwo utahawe , ariko n’ubusanzwe ngo utuwemo n’abaturage bishoboye nkuko byemezwa n’abaturage b’indi midugudu y’aka Kagari.
Abaturage ntibanyuzwe n’uburyo byasaranganijwe
Umwe mu baturage ba Rugenge yabwiye VALUENEWS ko batanyuzwe n’uburyo iyi nkunga ya Leta yatanzwe ngo kuko hari benshi batari kuri lisiti kandi nyamara bizwi ko kurya muri ibi bihe bibagoye cyane .
Mu nzira wumvaga abanyerondo bariku kazi bagenda bijujuta ko nabo batahawe nyamara bari biyandikishije ku rutonde rw’abageramiwe,bakavuga ko byishwe n’aho biyandikishirije ababkuye ku rutonde .
Hari n’abavuga ko urutonde rwakoreshejwe ari urwakozwe kera atari urutonde rwakozwe hashingiwe ku bafite ibibazo batewe n’iki cyorezo .Hari umwe mu babyeyi utuye mu mudugudu w’Ubumanzi nawe waje ashaka ko bamuha ibyo kurya .Umurebeye inyuma ni umugore munini w’inzobe ukiri muto,afite n’ umwana wiga mu mashuri y’inshuke.Zimwe mu mpamvu agaragaza ko akwiye ibyo kurya nk’abandi bafite ikibazo ngo nuko nta kazi agira kandi n’ umugabo we akaba nta kazi gahoraho agira .Ati “dutunzwe no gutera ibiraka” .Yongeraho ko muri ibi bihe kubona icyo ushyira ku mashyiga bigoye .Ati “ uziko ubu ntateka! Mudukorere ubuvugizi”
Uretse n’ uyu mugore utanejejwe no kuba atahawe ibiribwa kandi ntako ahagaze mu rugo ,amasaha yo kubitanga yarangiye habonetse undi murwayi umaze igihe ari wenyine mu nzu,umurwaza we ngo yagiye mu cyaro gushaka ingemu maze ibihe by’akato bimusangayo.Uwo murwayi nawe utuye mu mudugudu w’Ubumanzi ntiyabashije kubona kuri iyo nkunga ya Leta.
Magingo aya uwo murwayi avuga ko atunzwe na nyirinzu akodesha.Ubusanzwe ngo akora akazi ko gusuka imisatsi y’abagore aho mu kagari ka Rugenge. Valuenews yagerageje kuvugana n’umuyobozi w’umudugudu w’ Ubumanzi ngo tumenye umubare w’ abaturage bahawe mu mudugudu ayobora ndeste niba hari abararanye kandi bafite ibibazo,maze mudugudu avuga ko atavugisha itangazamakuru atabifitiye uburenganzira ahabwa na gitifu w’ Akagari.Telefoni y’ Umunyamabanga nshingwabikorwa w’ umurenge wa Muhima nayo inshuro zirenze imwe ntiyacagamo , bituma tutamenya umubare nyawo w’ingano y’ ibiribwa byatanzwe .
Gusa ariko hari amakuru agera kuri VALUENEWS ko buri mudugudu wagendaga ugenerwa ibiribwa bitewe n’ingano y’abantu bafite ikibazo ufite .Nko mu mudugudu w’Ubumanzi hatanzwe ibiro 47 bya kaunga , 47kg by’umuceri na 49 kg z’ ibishyimbo .Batanze kandi ifi ya Nutri maman udukarito dutanu, buri kamwe kakabamo udupaki 12 dupima inusu kamwe kamwe.
Andi makuru atugeraho nuko mu gihe ibi biribwa byarimo bitangwa hari amasibo yakomezaga kohereza amalisiti ariko aya ngo nta gaciro yahawe kuko hakoreshwaga lisiti zakozwe mbere.
Itsinda ry’Abanyamakuru ba www.valuenews.info


text:
Yanditswe na Uwambayinema Marie Jeanne
Bamwe mu baturage bo mu mudugudu wa Karenge mu kagari ka Muhororo mu murenge wa Byimana,Akarere ka Ruhango, baravuga ko babangamiwe no gukubitwa n’Umukuru w’Umudugudu wabo afatanije n’ushinzwe umutekano muri uwo mudugudu.
Nyiraminani Marceline umwe mu bahatuye avuga ko yakubiswe n’aba bayobozi bombi bafatanije bikaza kumuviramo gukuka iryinyo biturutse ku mafaranga Magana inani (800frw) bari baje kwishyuza umugabo we yari abereyemo irondo.
Uyu mubyeyi avuga ko ubwo aba bayobozi bamubazaga umugabo we yababwiye ko yagiye kwahira ubwatsi bw’inyana kandi ko amafaranga y’umutekano ntayo kuko aho umugabo we yayateganyaga yayabuze.
Icyakora ngo baragiye ariko bamubwira ko nubwo bagiye bari bugaruke ari nabwo bamukubise bikamuviramo gukuka iryinyo.
Ku itariki ya 22 Werurwe 2020 koko ngo baragarutse nkuko Nyiraminani abisobanura agira ati « nko mu ma sa kumi bishyira sa kumi n’imwe z’umugoroba,mutekano yaraje ati ko umugabo wawe amanutse imbere yacu ari hehe ?mbabwira ko njye ntawe mbonye,mutekano aba aramfashe ankurura anjyana ku irembo yari ari kumwe na mudugudu n’abanyerondo,bankubise ingumi iryinyo rirazamuka risumba ayandi,(ubu kwa muganga bararikuye) bankubita n’ingumi mu mutwe n’urushyi ».
Ibi kandi binemezwa n’uwitwa Kavutse Alexandre uvuga ko mu mpera z’umwaka ushize wa 2019,uyu mukuru w’umudugudu wabo afatanyije n’irondo bamukubise kugeza ubwo avunika ukuguru, ndetse bikamusaba kujya kwa muganga.
Agira ati ’’nari ntonganye n’umudamu abanyerondo bahita baza bari kumwe na mudugudu ,abanyerondo baba bafite ibikoni barampondagura mvunika akaguru njya kwa muganga barinda naho banshyiraho igisima’’.
Uyu mugabo kandi akomeza avuga ko atari we wenyine wakubiswe kuko n’umuhungu waje kumukiza ubwo yakubitwaga ngo nawe yarakubiswe.
Nduwamungu Frederic Umukuru w’Umudugudu ushinjwa guhohotera abaturage ayobora we ahakana ibimuvugwaho .Agira ati “urugomo ntarwo barabeshya. iyo ni raporo ya muganga , iyo umuntu bamukubise ntabwo bamukubita ku munwa ngo ureke kubyimba,kandi iryinyo ry’imbere iyo barikubise ricikamo cyangwa ishinya ikabyimba umuntu azamura ikibazo bitewe nuko we adashaka kwishyura ,mu rwego rwo kutishyura rero arashaka gufata irondo ryose ngo arigaragaze ko ari irinyamafuti”.
Mutabazi Patrick Umunyamabanga nshingwabikorwa w’Umurenge wa Byimana mu kiganiro yagiranye na Radio Huguka, avuga ko gukubita bitemewe ariko ngo akurikije uburyo byagiye bibamo atari uburyo bwari bugambiriwe .Agira ati ” umudamu wakutse iryinyo nubwo hari abavuga mudugudu bamwe bavuga ko byakozwe na mutekano ari kumwe n’irondo ariko abandi nabo bakavuga ko umudamu ari we watangiye arwanya mutekano ariko byageze kuri RIB ubu iri gukurikirana ibyabo”.
Gitifu akomeza agira ati” ku kijyanye no gukubita byo nta muntu ubishyigikiye kandi binakomeje kugaragara yanavanwa mu nshingano akaba yasimbuzwa undi”.
Aba baturage kandi banavuga ko babangamiwe n’imvugo z’uyu muyobozi zirimo kwishigongora no gukoresha amagambo akomeretsa .Kenshi ngo akunda kubabwirira mu nama ko Igihugu kidakubita imbwa cyorora imisega”